Blogi | Ulla Vaara\nLahdenkatu 18 A 9\nulla.vaara (at) lh.lahti.fi\n17.5.2022 21:18VUODEN 2021 LUKUKIRJATLue lisää »\n17.5.2022 20:16Koirat ovat kasvava riesaLue lisää »\nVUODEN 2021 LUKUKIRJAT\nTiistai 17.5.2022 klo 21:18\nTässäpä koronavuoden 2021 lukukirjani, joista oikeastaan voin suositella mitä tahansa luettavaksi iltojen iloksi, sunnuntaipäivien ratoksi, kesäloman kuluksi tai ihan muuten vaan. Tällä kertaa annan tähdet vain parhaille eli 5 tähteä ansaitseville, loppujen arviointi jää muille lukijoille.\nVastenmielisten tyyppien lyhyitä haastatteluja/David Foster Wallace*****\n1947. Mistä historiamme alkaa?/Elisabeth Åsbrink\nMoskovasta Kaukasukselle, runot/Aleksandr Puskin*****\nAntti Rinne, koko tarina/Matti Morttinen-Lauri Nursi\nKun Nina sai tietää/David Grossman*****\nSuon villi laulu/Delia Owens\nLauri Viita/Aila Meriluoto\nSaturnuksen renkaat/W.G. Sebald*****\nVieraalla maalla/W.G. Sebald*****\nMiksi nykymusiikki on niin vaikeaa/Osmo T. Räihälä\nVuorovetten prinssi/Pat Conroy\nKutsu minut/Ida Pimenof\nOlive Kitteridge/Elisabeth Strout*****\nHeinäkuun 14./Eric Vuillard*****\nMissä Milloinkin/Jhumpa Lahiri\nTämä siunattu koti/Jhumpa Lahiri\nPienen hauen pyydystys/Juhani Karila*****\nErikin kirja/Lars Sund\nNimeni on Lucy Barton/Elisabeth Strout*****\nKukkivat kummut/Laila Hietamies\nTotuus Harry Quebectin tapauksesta/Joel Dicker\nSade piiskaa asfalttia/Sergio AugustoSanches*****\nOlive taas/Elisabeth Strout*****\nPimeän jälkeen/Haruki Murakami\nMatkalla puoleen hintaan/Merete Mazzarella\nRakkaudessa erottamattomat/Johanna Adorjan\nSe Sano/Petri Tamminen\nSiivoojan käsikirja ja muita kertomuksia/Lucia Berlin*****\nSiivoojan käsikirja II/Lucia Berlin*****\nPunapääoman linnake/Anitra Komulainen\nMaan tomua/Anne Proux\nJonathan Strange&herra Norrell/Susanna Clarke\nGrand Hotel Europa/Ilja Leonard Pfeyffer*****\nSinun Margot/Meri Valkama*****\nTulisiipi/J P Koskinen\nKuten rakas lukija huomaa, on 20 kirjaa saanut 5 tähteä. Nämä ainakin ovat kirjoja, joita voin suositella koska vain luettavaksi. Tosin yhtään huonoa lukukirjaa ei joukosta löydy, neljän tähden useita. Tieto- ja elämänkertakirjoja en tähditä, niiden viehätys riippuu niin paljon lukijasta, etten kriitikoksi näiden kirjojen osalta kehtaa ryhtyä.\nJa tässä DEKKARIT; korona kai sai aikaan sen, että välillä oli runsaammin nautittava kevyitä suupaloja:\nMaigret ja kuollut kauppamatkustaja, Keltainen koira, Maigret kotikylässään, Maigret kanavasululla, Maigret ja sukulaispoika/Georges Simenon\nKuolema Kiitospäivänä/Loise Penny\nTalvimies, Maanantaihin paljon aikaa/Outi Pakkanen\nTanssiopettajan paluu, Ennen routaa/Henning Mankell\nPunainen Prinsessa/Antti Vihinen\nUnelmien Tyttö/Donna Leon\nHiljaisuuden Hinta/ Mari Jungstedt\nHopeisen hummerihaarukan tapaus, Loppusoinnun kaiku kalmistossa/Alan Bardley\nKontti/A M Ollikainen\nSe mikä ei tapa, Tyttö, joka etsi varjoaan, Tyttö, joka eli kahdesti/David Lagercrantz\nHuone numero 3/Colin Dexter\nGolf-kentän murha/Agatha Christie\nSulhasmies, Nuoruustango/Reijo Mäki\nKielojen kuningas, Murhaaja vuokralaisena, Murhanäytelmä, Pimeä elokuun yö, Vaarallista nautittavaksi, Vaarallisia unia, Tanskalainen kaksoisvuode, Kuoleman aaria, Tanssi mun nukkeni, Arsenikkia aamuisin/Maria Lang\nSuljettu Arkku/Sophie Hannah\nPuhelu kiusaajalta, Kuhala ja hautausmaan risteys/Markku Ropponen\nUskollinen lukija, Kauna/Max Sceek\nKoirat ovat kasvava riesa\nTiistai 17.5.2022 klo 20:16\nHeräsin aamulla kello 7 kimeään koiran haukuntaan. Asun vilkasliikenteisen kadun varrella, mutta eivät autot minua herätä, vaan huonosti koulutetut koirat.\nKoirien haukkuminen ja ympäristön pilaaminen ovat lisääntyneet. On käynyt ilmeisesti niin, että koirienpito on yleistynyt, jolloin koirien omistajiksi on tullut entistä enemmän sellaisia ihmisiä, jotka eivät pysty kouluttamaan koiriaan. Tämä ilmenee ainakin Kariniemessä koirien kovana, jatkuvana räksyttämisenä. Hyvät koiranomistajat alkavat jäädä vähemmistöön, kun haukkumista on koko ajan enenevässä määrin.\nVaikka otan tähän esimerkin läheltä asuntoamme, tiedän, että ongelma on lisääntynyt muuallakin. Kariniemessä päivittäin, aamusta myöhäiseen iltaan ulkoilutetaan haukkuvia koiria leikkikentälle johtavalla puistotiellä, joka kulkee Kariniemenkadun ja Kolkankadun välissä. Koirien ulkoiluttamista kieltävät merkit ovat puistotien alun pylväissä, mutta ne ovat yhtä tyhjän kanssa. Joko Kariniemessä osa koirien omistajia on lukutaidottomia tai sitten täysin välinpitämättömiä niin leikkiviä lapsia kuin alueen asukkaita kohtaan. Kun huomautan haukunnasta koiran ulkoiluttajalle, saan hävyttömän vastauksen. Tiedustelen nyt, kuka Lahdessa valvoo, että kaupungin järjestyssääntöjä noudatetaan, niin ettei leikkikentillä koiria kuseteta?\nKoiravero poistettiin Lahdesta vuosia sitten, mutta nyt se olisi ehdottomasti palautettava, jotta saataisiin varoja erillisten koirapuistojen rakentamiseen asuttujen alueiden ulkopuolelle. Sopiva koiraverosumma olisi 500 euroa vuodessa.\nVUODEN 2021 ELOKUVAT\nKeskiviikko 23.3.2022 klo 19:42\nViime vuosi oli koronavuosi, kuten edellinenkin. Rajoitukset kokoontumisille ja osallistumisille erilaisiin tilaisuuksiin olivat aika ajoin tiukat. Elokuvissakäynnit olivat vähissä, mutta muutama uusi elokuva saatiin Kinoiirikseen. Jouduinkin turvatumaan DVD- ja TV-elokuviin, tosin nekin jäivät vähäisiksi. Katsomiani elokuvia oli 34, joten melko heikko sato. Tässä ne ovat:\nViimeinen keisari/USA Rakkauteni, kohtaloni/USA\nGangsterisota/USA Täältä ikuisuuteen/USA\nTuulen viemää/USA Anomalisa/USA\nMelankolia/Tanska Suojaava taivas/USA\nSong of song/USA Al Capone/USA\nFrans/Itävalta Musta tuulimylly/Englanti\nJa Jumala loi naisen/Ranska NUORI LUPAAVA NAINEN/USA\nMaailman ääriin/Saksa Adelen tarina/Ranska\nPeltirumpu/Saksa Draama hotellissa/USA\nIsäni, herrani/Italia ISÄ/USA\nElisabeth on kadonnut/Englanti Kuriiri/Englanti\nThe Red Turtle/Japani-Ranska HYTTI NRO 6/Suomi\nBelle epoque/Espanja Chunking express/Hong Kong\nMy Salinger year/USA Into mood to love/Hong Kong\n2046/Hong Kong WEST SIDE STORY/USA\nKirjoitin isolla ne elokuvat, jotka näin elokuvateatterissa. Niitä oli viisi. Kaikki olivat hyviä ja suositeltavia. Paras oli Hytti nro 6, sitten Nuori lupaava nainen, 3. Nomanland, 4. West side story, 5. Isä.\nKeskiviikko 23.3.2022 klo 18:59\nOlen hämmästynyt, miten vähättelevästi Lahdessa suhtaudutaan pitkänmatkan linja-automatkustajiin. On todettu, että Lahden matkakeskus on arvokas, mutta se voidaan samalla todeta, ettei se missään tapauksessa arvostettu. Pitkänmatkan bussiliikenteen terminaalikansi ja -katos (ns. linja-autoasema) hisseineen ja pyörä parkkeineen maksoi lähes 20 miljoonaa. Muutamat valtuutetut viime valtuustokaudella teimme aloitteen matkakeskuksen kehittämisestä ja esitimme, että tähän järisyttävän kalliiseen katokseen saataisiin sääsuojaus. Nyt saatiin vastauksen aloitteeseen, mutta tuli lunta tupaan kaupunkiympäristölautakunnalta ja hallitukselta. Aloitteeseen vastattiin, että sää suojaus on liian kallis. Ilmeisesti linja-automatkustajat eivät ole sen arvoisia, että heitä pitäisi suojata sateelta, tuulelta ja tuiskulta.\nEn ymmärrä rahan säästöä tässä nimenomaisessa tapauksessa. Olemme rakentaneet Lahteen lähes 500.000 eurolla polkupyöräliikenneympyrän ja 2,5 km pitkän älypyörätien, jonka kustannukset Lahden osalta olivat lähes 1,6 miljoonaa euroa. Kumpikin hanke ylitti alkuperäisen hintalaskelman tuplaten. Rahaa on siis riittänyt ja tulee riittämään joihinkin investointeihin hyvin. On kyse arvottamisesta. Nyt olisi lahtelaisten linja-automatkaajien vuoro tulla huomioiduksi kunnolla siten, että toteutetaan jokin kaupunkiympäristölautakunnalle esitetyistä sääsuojausvaihtoehdoista.\nRautatieaseman sisätiloissa on tähänkin asti matkustajilla ollut mahdollisuus odottaa myös linja-autoa. siinä ei ole mitään uutta. Päätös sisätiloihin saatavista ajantasaisista aikatauluista on hyvä, mutta se ei auta niitä matkustajia, joiden on erinäisistä syistä odotettava linja-autoa ulkotilassa.\nKaupunginhallituksen päätös ei tyydyttänyt minua. Esitinkin, että kaupunginvaltuusto palauttaa asian uudelleen valmisteluun. Samalla kaupunginvaltuusto edellyttäisi, että sääsuojaus rakennetaan terminaalikatokseen suojaamaan linja-autoa odottavia matkustajia.\nValtuustossa äänestimme palautusesityksestäni. 21 valtuutettu äänesti sen puolesta, 37 vastaan, joten sääsuojausta ei todennäköisesti tämän valtuustokauden aikana rakenneta. Pitänee tehdä uusi valtuustoaloite seuraavalle valtuustolle. Jospa se olisi linja-automatkustajia paremmin huomioiva ja saisimme jossain vaiheessa sääsuojauksen matkakeskukseen.\nDEMAREIDEN VALTUUSTOALOITE KARINIEMEN PUISTON KEHITTÄMSEKSI\nKeskiviikko 23.3.2022 klo 18:19\nViime syksynä Etelä-Suomen Sanomissa kirjoitettiin Lanu-puistosta otsikolla ”Sammalen verhoama aarre”. Jutussa nostettiin esille, että aarre on syytä vahvasti tuoda julkisuuteen, onhan se ainutlaatuinen puisto kaupungin sydämessä, jossa yhdistyvät Taiteilijaprofessori Olavi Lanun upeat veistokset ja poikkeuksellinen Kariniemen arboretum puulajipuisto. Alue on kokonaisvaltainen luonto- ja taide-elämys. Kariniemi on myös osa Lahden kaupungin ympäristöstatusta ja Salpausselkä Geoparkia. Lahtelaiset kulttuurin ja ympäristön vaalijat ovat olleet huolestuneita siitä, antaako kaupunki riittävästi arvoa tälle ainutlaatuiselle taide- ja ympäristöpuistolle.\nLukuun ottamatta suunnitteilla olevaa kuntoporrashanketta ja pientä rahoitusta Lanu-puistoon muutamille penkeille ja siivoamiselle, en ole nähnyt kaupungin taholta ehdotuksia Kariniemen kokonaisvaltaiselle kehittämiseksi. Puisto on lähes 20 hehtaarin kokoinen lehtometsä ja kulttuurisesti mielenkiintoinen kohde, jonne 12 Olavi Lanun veistosta on sijoitettu. Puisto on tavoitettavissa päiväretkenä sataman palveluiden ohella. Kaunis, rauhallisen ja viihtyisä puisto taideteoksineen houkuttaa varmasti paikalle sekä lahtelaisia että turisteja. Lanu-puisto täyttää tänä vuonna 30 vuotta. Nyt on aika saattaa koko Kariniemen lehtoalue arvoiseensa kuntoon.\nPikku-Vesijärven puisto on Kariniemen kupeessa. Se on helppo liittää mukaan Kariniemen puiston kehittämiseen.\nAloiteessa esitämme, että koko Kariniemen lehtoaluetta kehitetään seuraavin toimenpitein:\nKaikki patsaiden, kasviston ja puiston sisääntuloväylien opasteet kunnostetaan ja ne ovat helposti havaittavissa ja mielenkiintoa herättäviä.\nKariniemeen johtavan tien varrella oleva huoltorakennus kunnostetaan.\nKariniemeen johtavan tien puomi pidetään auki päiväaikaan, että liikuntaesteelliset ihmiset pääsevät nauttimaan Kariniemen ainutlaatuisesta luonnosta ja Olavi Lanun veistoksista.\nPolut saatetaan sellaiseen kuntoon, että apuvälineiden avulla liikkuvat pääsevät helposti siirtymään veistokselta toiselle ja liikkumaan koko Kariniemen puiston alueella.\nPikku-Vesijärven puiston kunnostamisen toteutetaan niin, että siitä tulee osa Kariniemen puistoalueen kokonaisuutta.\nMarkkinointia lisätään mediassa, somessa ja muissa tiedotusvälineissä Visit Lahden, kaupungin tiedotusosaston ja Lahden kaupunginmuseon toimesta.\nKeskiviikko 19.1.2022 klo 20:11\nLuin juuri hyväntekeväisyysjärjestö Oxfamin raportin. Kyllä tuli toivoton olo maailmanmenon suhteen. Rikkaat rikastuu, köyhät köyhtyy ja kuolee pois.Tässä on raportin keskeisiä osia: koronapandemian aikana 10 rikkainta miljardööriä kaksinkertaisti omaisuutensa yhteensä 1,5 biljoonaan dollariin. Samaan aikaan 163 miljoonaa ihmistä elää köyhyydessä pandemian vuoksi. Tämä epätasa-arvo tappaa vuosittain miljoonia ihmisiä esimerkiksi siksi, että he eivät saa riittävää terveydenhoitoa.\nNykyiset 2755 miljardööriä ovat kasvattaneet varallisuuttaan enemmän pandemian alkamisen jälkeen kuin koko sitä edeltäneiden 14 vuoden aikana. Tämä nousu on ennennäkemätöntä historiassa! Jo 2019 lähes puolet ihmiskunnasta - 3,2 miljardia ihmistä - eli Maailmanpankin määrittelemän 5,50 dollarin köyhyysrajan alapuolella. Nykyään ihmisiä on 163 miljoonaa enemmän kuin ennen pandemiaa oletettiin.\nSaksassa kymmenen rikkaimman ihmisen varallisuus on kasvanut pandemian alkamisen jälkeen noin 144 miljardista 256 miljardiin USA:n dollariin. Pelkästään tämä kasvu on lähes yhtä suuri kuin köyhimmän 40 prosentin eli 33 miljoonan saksalaisen kokonaisvarallisuus. Samaan aikaan köyhyysaste Saksassa on kaikkien aikojen korkeimmillaan 16,1 prosenttia.\nOxfam International ehdottaa kertaluontoista jättiveroa maailman kymmenellä rikkaimmalle ihmiselle. Sillä rahoitettaisiin muun muassa koronarokotteiden jakelua. Se esittää myös, että hallitukset kaikkialla maailmassa verottavat yrityksiä ja superrikkaita ankarammin koulujen ja sairaaloiden rahoittamiseksi ja esimerkiksi hoitohenkilökunnan palkkaamiseksi asianmukaisesti.\nOxfam vaatii rikkaita maita luopumaan koronarokotteiden immateriaalioikeuksista (patentit), jotta rokotetuotantoa voidaan lisätä kehittyvissä maissa.\nEriarvoisuus kärjistää ilmastokriisiä. Rikkain prosentti maapallon väestöstä tuottaa hiilidioksidipäästöjä 175 kertaa enemmän kuin maapallon väestön köyhin kymmenen prosenttia. Rikkain prosentti maailmanväestöstä tuottaa 15 prosenttia kaikista CO2-päästöistä, joka on tuplasti enemmän kuin maapallon köyhin 50 prosenttia. Yksistään maapallon rikkain 10 prosenttia on vastuussa noin puolesta näistä päästöistä.\nKun raporttia lukee, voi vetää suoran johtopäätöksen, että nykykapitalismin keskeiset periaatteet ovat esteenä ilmastokriisin ratkaisemiseksi. Sen ero kaikkiin muihin tuotantotapoihin on se, että voitonmaksimointi on talouden rakennetta määrittävä periaate.\nTämä merkitsee lyhytnäköistä ja piittaamatonta suhtautumista luontoon. Todellinen kestävän kehityksen politiikka kyseenalaistaa niin yksilön kulutustottumukset kuin yhteiskunnalliset omistus- ja valtasuhteet. Maailman talouspolitiikka tarvitsee kapitalismin ylittävän option, jos se haluaa antaa uskottavan vastauksen taloudellis-ekologiseen kaksoiskriisiin.\nAlussa totesin, että luettuani raportin tuli toivoton olo, mutta kyllä valonpilkahduksia silloin tällöin on näkyvissä. Yhdysvallat ja Kiina ovat ainakin puheiden tasolla harkinneet epätasa-arvoa torjuvaa politiikkaa kuten rikkaiden verotuksen kiristämistä ja suuryhtiöiden monopolien vastaista toimintaa. Oxfam Internationalin johtaja Gabriella Bucher toteaakin, että äärimmäinen eriarvoisuus ei ole välttämätöntä. Ehkä tämä toteamus antaa toivoa paremmasta. Kiirettä kyllä piisaa niin Oxfamilla kuin valtioilla ilmastokriisin ja köyhyyden torjunnassa. Nämä kaksihan kulkevat käsi kädessä.\nValeuutiset valtaavat valtion\nTiistai 15.6.2021 klo 19:23\nKun oppositiojohtajat tuulettavat kuntavaalivoitoillaan, on syytä muistuttaa, että hallituspuolueet saivat kuntavaaleissa 56 % äänistä, joten siitä voi vetää johtopäätöksen, että pääministeri Sanna Marinin johtaman hallituksen puolueilla on kansan vankka tuki.\nSotien jälkeen ei mikään hallitus Suomessa ole joutunut yhtä koville kuin nykyinen, kun heti hallituskauden alussa iski maailman laajuinen pandemia. Suomen hallitus yhdessä asiantuntijavirkamiesten kanssa on hoitanut todella hyvin koronapandemian. Ylimääräisillä budjeteilla on tuettu yrittäjyyttä, ympäristöä, ammattiryhmiä, lomautettuja, työttömiä ja kuntia, jotta tästä kurimuksesta päästäisiin yli myös taloudellisesti. Oppositio on moittinut näitä toimia, mutta nyt talous näyttää elpyvän ja koronaluvut ovat laskeneet. Toistaiseksi niin kuolleisuus- kun tartuntatapaukset ovat matalat verrattuna mihin tahansa EU-valtioon. Rokotusohjelma sujuu hyvin.\nTodella ikävää juuri ennen vaaleja oli iltapäivälehtien hyökkäys liittyen pääministerin aamiaisetuun. Se oli journalistinen rimanalitus. On ihan sama, söikö Sipilä, Katainen vai Marin enemmän tai vähemmän, kun sama etuus on ollut kaikilla pääministereillä ainakin vuodesta 2010. Kun asia nostettiin esille, olisi ollut fiksua kertoa heti, kuinka moni pääministeri oli ehtinyt aamiaisedusta nauttia. Mutta saatiinhan näillä lööpeillä ja eettisesti kestämättömällä uutisoinnilla populismia ruokittua ja kasvattaa valeuutisiin uskovien lahkoa. Surullista.\nNyt jo seuraavat faktoja vääristävät jutut leviävät jopa valtakunnan suurimmassa lehdessä Hesarissa. Heti vaalien jälkeen 15.6. lehti kertoi persujen puheenjohtajan Halla-ahon isosta äänimäärästä kuin olisi ollut kyse EU:n parlamentti- tai Suomen presidentin vaalista. On eri asia kerätä äänikuninkaan tai -kuningattaren äänisaalis Helsingissä kuin Lahdessa tai Padasjoella. On onnittelemisen arvoista saada suuri äänimäärä missä tahansa kunnassa, mutta jos niitä verrataan, verrattakoon myös kunnan asukasmäärää ja äänioikeutettuja. Sanna Marin oli Tampereen äänikuningatar, mutta suurempi asia onkin nyt kokoomuksen muutaman äänen voitto demareista vaaliliiton kautta. Onnittelut siitäkin, mutta pientä loogisuutta odotan ainakin Hesarin toimittajilta, iltapäivälehtien suhteen olen menettänyt toivoni.\nVesku entisellään, Saimaankatu viihtyisämmäksi\nPerjantai 4.6.2021 klo 20:01\nOlen tyytyväinen, kun Lahdessa on kuntavaalien alla iso joukko ehdokkaita, jotka kertovat olevansa samaa mieltä kuin 19 nykyistä kaupunginvaltuutettua Lahden keskustan liikenne- ja liikkumissuunnitelmassa (LIISU 2030) olevasta keskustan kehäkatu -linjauksista. Olen vastustanut Vesijärvenkadun kaventamista jo pari vuotta ennen Liisu-suunnitelman julkistamista. Silloin esillä oli vain Vesijärvenkadun kaventaminen ja pyöräteiden rakentaminen. Onneksi se jäi suunnittelun asteelle, kun tekninen ja ympäristölautakunta sen hylkäsi.\nOlen ollut aina sitä mieltä, että Vesijärvenkatu on keskustan paras ajoväylä pohjois-eteläsuuntiin, kunhan vain lisätään sen turvallisuutta erilaisin teknisin keinoin, kuten poistamalla kadun varrella olevat valo-ohjaamattomat suojatiet. Vesijärvenkadun henkilöautoliikennettä ei pidä siirtää Saimaankadun ja Vuoksenkadun varrelle, kuten Liisussa esitetään.\nSaimaankatu-Vuoksenkatu-suunnitelmassa on kaksi isoa ongelmaa. Ensinnäkin se on kallis esitettyihin hyötyihin nähden. Toisekseen Saimaankatu-Vuoksenkatu-toteutuksella siirrettäisiin liikenteen ongelmat Lotilan peruskoululaisten, Paavolan kampuksen opiskelijoiden, kahden päiväkodin lasten ja vanhempien, teatterissa ja kirjastossa kävijöiden sekä ennen kaikkea alueen nykyisten ja tulevien asukkaiden murheeksi. Saimaankadun varteen rakennetaan koko ajan lisää sekä asuin- että liiketaloja. Iskun korttelin kaavoitus on jo alkanut. Sairaalanmäellä on leikkikenttä, mikä on sen kohtalo? Saimaankatua ja Vuoksenkatua on syytä kehittää niin, että katuja on turvallista asukkaiden, koululaisten, opiskelijoiden ja muiden alueella liikkujien käyttää. Pyörätiet etelä-pohjoissuunnassa on mahdollista toteuttaa Saimaankadulle.\nUudessa Lahdessa oli kuntavaaliehdokas Jami Lyyran esitys, että Paavolan alueesta tehtäisiin puistomaisempi, kuten se oli vielä 60-luvulla. Hyvä esitys. Seuraava vaihe Liisu-suunnitelmassa on asemakaavoitus, josta päättää aikanaan uusi kaupunginvaltuusto. Jos valtuuston enemmistö haluaa pitää Vesijärvenkadun autoliikenteelle 4-kaistaisena, voivat Saimaankatu-Vuoksenkadulla asuvat ja siellä liikkuvat huokaista helpotuksesta. Näin Saimaankatua voisi kehittää viihtyisäksi väyläksi, jonka molemmin puolin olisi kevyenliikenteen kaistat. Tällaisella suunnitelmalla jäisivät kustannuksetkin murto-osaan Liisun nykyisiin katusuunnitelmiin verrattuna.\nFellmaninpuistoa uhkaavat oudot suunnitelmat\nPerjantai 4.6.2021 klo 19:57\nEtelä-Suomen Sanomissa oli sunnuntaina 30.5. juttu, jossa kerrottiin, että Fellmaninpuiston suihkulähteen pumppu on mennyt rikki eikä sitä korjata. Kaupunginpuutarhuri Kirsi Kujala kertoo korjaamattomuuden syyksi sen, että Ranta-Kartanoa rakennetaan ja samalla pohditaan, tarvitseeko myös Fellmaninpuistoon tehdä alueen rakentamisen myötä joitakin muutoksia. Erikoisinta hänen lausunnossaan on se, että ”on turha uusia pumppua, jos kaikki menee kuitenkin hetken kuluttua uusiksi”. Kysyn nyt, mitkä kaikki menisi uusiksi?\nLahden yleiskaava päätettiin valtuustosta 25.1.2021. Yleiskaavassa oli tehty outo juttu Fellmaninpuiston osalta. Se oli kaavassa merkitty keskusta-alueeksi, mikä antaa mahdollisuuden, vaikka rakentaa puistoalueelle taloja. Huomatessani muutosesityksen ajattelin, onko jollain taholla tarkoitus kaavoittaa Fellmaninpuistoon rakentamista. Miksi se muuten olisi merkitty keskusta-alueeksi? Alue varmasti kiinnostaisi gryndereitä ja muita kiinteistösijoittajia, rajautuuhan se Ranta-Kartanon asemakaavan länsisivulle.\nValtuuston kokouksessa demariryhmä teki ponsiesityksen, että Fellmaninpuisto säilytetään lähiluonto- ja puistoalueena ja että se huomioidaan tarkemmin, kun ekologiaa ja kulttuuriympäristöä kartoitetaan seuraavan yleiskaavan yhteydessä. Tämän esityksen hyväksyi koko kaupunginvaltuusto.\nFellmaninpuisto on ollut yleiskaavassa vuosikymmenet puistona, mikä on estänyt rakentamisen sinne. Se on suurin keskustan puistoalueista. Fellmaninpuisto on meidän lahtelaisten keskeinen virkistysalue. Puisto on kulttuurihistoriallisesti yksi merkittävimmistä alueista Lahdessa. Vaikuttaa merkillisestä puutarhurin kertoma pohdinta siitä, että puisto voi mennä kokonaan uusiksi. Kun valtuusto on päättänyt, että puisto säilyy puistoalueena vastaisuudessakin, ei missään tapauksessa ole syytä sitä lähteä uusimaan millään tavalla.\nNyt suihkulähteen pumppu kuntoon ja unohtakaa kaikki turhat suunnitelmat meidän kauniin puistomme osalta.\nVapaa markkinatalous uhkaa ihmisten terveyttä\nTiistai 13.4.2021 klo 11:07\nOlen yrittänyt luoda ympärilleni myönteistä ilmapiiriä tässä oudossa koronatilanteessa, mikä koskee koko maailmaa. Koronapandemian voittaminen on ihmiskunnan yhteinen tavoite. Yllättäen on keskusteltu siitäkin, ettei rokotteita saataisikaan siinä aikataulussa kuin terveydenhuollon viranomaiset ja Suomen hallitus ovat kertoneet. Helsingin Sanomien jutussa ”Pitäisikö rokotteiden patentit vapauttaa” paljastui, ettei rokotteiden viivästymiseen ole THL:n eikä hallituksen.\nMuutama lääkeyhtiö valmistaa suurimman osan kaikista lääkkeistä. Lääketeollisuus lobbaa ja vaikuttaa. Monikansalliset yritykset pystyvät sanelemaan terveyspolitiikkaa ja ne hyötyvät julkisilla varoilla rahoitetusta lääketutkimuksesta. Näin tapahtuu nytkin, kun kolme suurta lääkeyhtiötä on valmistanut koronarokotteita, eivätkä ole valmiita luopumaa patenttioikeuksistaan koronapandemian aikana. Maailmalta löytyisi kyllä lääketehtaita, mm. Suomesta, jotka pystyisivät valmistamaan rokotetta, jos patentit olisivat vapaasti käytettävissä.\nLääkärit ilman rajoja -järjestö on selvittänyt, että lääkeyhtiöiden luopuminen patenttien yksinoikeudesta vapauttaisi tuotannon ja mahdollistaisi laajat rokotukset myös köyhiin maihin. Keskellä pandemian pahinta vaihetta lääketeollisuus pyrkii maksimoimaan tuottonsa eivätkä ne halua luopua omistamistaan patenteista, jotka yleensä kompensoivat otettuja riskejä. Kuitenkin tässä tapauksessa, kun valtiot ovat tukeneet julkisella rahalla vahvasti rokotetutkimusta, testausta ja rokotteiden valmistusta, voidaan kysyä missä ovat riskit ja missä on lääkefirmojen vastuu ja eettisyys?\nKansanterveyden ja immateriaalioikeuksien suhteesta on kamppailtu aiemminkin. Hiv-tartuntojen lisääntyessä ja aids-kuolemantapausten kasvaessa yksinoikeussuoja lääkeisiin poistettiin, kun osoitettiin, että samaa lääkettä pystyttiin tuottamaan Intiassa murto-osalla amerikkalaislääkkeen hinnasta.\nKansainvälisen terveyspolitiikan professori Meri Koivusalo toteaa, että rokotteet ovat aivan julkisen kansanterveyden ytimessä. Tästä johtuen koronarokotteiden kehitys on ollut vahvasti julkisrahoitteista toimintaa. Rokotteiden vapaata jakelua on pidetty moraalisena asiana. Poliorokotteen kehittäjältä Jonas Salkilta kysyttäessä kenelle rokotteen oikeuden kuuluvat, hänen vastuksestaan tuli lentävä lause: ”No, ihmisille, sanoisin. Patenttia ei ole. Voisiko auringon patentoida?”\nNyt tulen omaan kysymykseeni. Näyttääkö kapitalismi ja vapaa markkinatalous nyt todelliset kasvonsa? Siis voitot yksityisille firmoille ja osakkaille, tappiot valtioille ja kansoille, vaikka ilman valtioiden maksamaa julkista rahaa ei Pfizeriä, Astra Zenecaa eikä Modernaa olisi voitu kehittää, testata ja eikä valmistaa koronarokotteita tällä tehokkuudella ja aikataululla. Jos vastaus on myöntävä, on aika tiukan sääntelyn. Kaikkien valtioiden on yhdessä sovittava, että koronarokotteiden ja niihin liittyvien tarvikkeiden immateriaalioikeuksista on luovuttava pandemian ajaksi. Vaikka rikkaiden valtioiden ja niissä olevien lääkefirmojen suhde on sekä taloudellisesti että moraalisesti monimutkainen, olisi päätös tästä saatava nopeasti, onhan kyse 7 miljardista ihmisestä.\nVUODEN 2020 ELOKUVATx\nTorstai 11.2.2021 klo 21:52\nElokuvissa käynnit päättyivät kuin seinää koronapandemian iskiessä Suomeen maaliskuussa 2020. Siksi elokuvien katsominen jäi television varaan, enkä sieltäkään kovin montaa nähnyt. Kesällä muutama katsomisen arvoinen elokuva ehti elokuvateattereihin, kunnes kinot sulkeutuivat uudelleen. Loppuvuodesta kirjaston DVD-hyllyistä mieheni toi muutaman katsomisen arvoisen leffan. Laitan elokuvat blogiini osoittaakseni, että kyllä jotain katsottavaa kirjaston kokoelmista löytyy elokuvan nälkään. Elokuvien harrastaja varmasti löytää listastani uutuuselokuvat, klassikot ja muutaman muun katsomisen arvoisen. Luettelossa on elokuvan nimi ja valmistusmaa, muut tiedot löytyvät googlettamalla.\nTsaari (Iivana Julma), Venäjä\nJojo Rabbie, USA\nStar Wars, USA\nOnnen Hetket, USA\nRakkauslaulu Bobby Longille, USA\nFilmitähdet eivät kuole Liverpoolissa, Englanti\nKuoleman jälkeen, Suomi\nTerapiaa tunisialaisittain, Ranska\nSyksyn jälkeen saapuu kevät, Suomi\nLyndon Johnson, USA\nSong to song, USA\nFantastinen nainen, Chile\nKylmä Sota, Puola\nThelma ja Louise, USA\nRisto Räppääjä ja yöhaukka, Suomi\nVoi olla, että listastani uupuu jokunen leffa, minkä todennäköisesti olen katsonut toiseen tai kolmanteen kertaan, kuten esim. Piukat Paikat, josta en pidä lukua, vaan katson joka kerta kun televisiosta tulee. Myös kolme Timo Koivusalon ohjaamaa Risto Räppääjä -elokuvaa ovat minulle tärkeitä. Onhan niissä toisessa pääosassa Nelli Nuudelipää, jota esittää lapsenlapseni Sanni Paatso.\nKaupungin keskusta kuuluu kaikille\nTiistai 9.2.2021 klo 19:24\nLahden pääväylä Aleksanterinkatu on kuin kinttupolku. Tänä talvena, kun lunta on tavallista enemmän, ajoradan kunnossapito on tuottanut ilmeistä vaikeutta. Olen säälien katsonut autoliikennettä osuudella Vesijärvenkatu - Rauhankatu. Pyörätie kadun eteläpuolella on pidetty sulana kemikaalein, pohjoispuolella taas olisi tilaa vaikka toiselle autokaistalle, mutta siihen on pystytetty mainostolpat, 15 minuutin pysäköintipaikat ja poikkeuksellisen leveä jalkakäytävä. Eniten harmittaa juuri tämä väli kadusta, kun seuraan autoilijoiden ajoa kynnyspeltomaisella ajokaistalla. Ihme, että linja-autot pysyvät aikatauluissaan, kun töin tuskin mahtuvat Aleksia ajamaan.\nTuulilasi-lehdessä oli juttu, jossa arvostellaan Helsingin liikennepolitiikkaa. Otsikkona on ”Pöyhkeä Helsinki kiusaa autoilijoita”. Lainaan tässä yhtä kohtaa jutusta: ”Vanhojen tärkeiden liikenneväylien ajokaistoja on joko vähennetty tai muutettu joukkoliikenteen käyttöön” ja kritisoi vaihtoehdottomuutta. Lehti arvostelee myös uusien alueiden asukaspysäköintipaikkojen puutetta. En ole seurannut Lahden uusien alueiden asukaspysäköintiä lukuun ottamatta pysäköintilaitossuunnitelmia. Lahden keskustasuunnitelmissa kuljetaan Helsingin kanssa samaan suuntaan.\nOdottelin liikuntavammaisen ystäväni kanssa taksia Aleksi 15:n kohdalla. Kun tilattu taksi lähtee Marolankadulta parin sadan metrin päähän, sen on tehtävä melkein kilometrin lenkki. Siis Marolankatu -Vapaudenkatu – Vesijärvenkatu – Aleksi - Pankinportti. Noutomatkaan kuluu aikaa, polttoainetta ja hermoja, mutta näin tämä Lahdessa nyt toimii. Onko järkee vai ei? Tässä heti parannusehdotus. Palautetaan koko Aleksanterinkatu kaksisuuntaiseksi. Näinhän se on muilta osin paitsi Vesijärvenkadun ja Rauhankadun välillä.\nKun komea pääkatumme on saatu melkein ajokelvottomaksi, seuraava etappi on Vesijärvenkadun kaventaminen joukkoliikennekaduksi pyöräkaistoineen. Siis toinen valtaväylistämme on kohta muisto vain. Onko tarkoitus tehdä kaupunkimme keskustan kaduista maalaisraitteja, joissa joskus joku auto vahingossa kurvailee? Lahti rakensi kaupunkilaisten rahoilla kalliin parkkitalon torin alle, mutta kohta sinne ei pääse kuin kiertoteitä. Onko tässä mitään järkeä? Ehdotan, että Vesijärvenkatu pysyy jatkossakin kaikelle liikenteelle tarkoitettuna väylänä, kuten se nyt on. Turvallisuutta ja viihtyvyyttä voidaan lisätä ilman, että henkilöautoliikenne siirretään toista katua kuormittavaksi.\nVielä yksi keskustan elävyyttä köyhdyttävä asia. Suunnitelmissa on, että torille ajavat vain itä-länsisuunnan linja-autovuorot ja niistäkin mahdollisesti vain osa. Se olisi kuolinisku Aleksin kivijalkakauppiaille, kauppahallille ja niille muutamille torikauppiaille, jotka vielä jaksavat kauppaa siellä tehdä. Onko todella niin, että polkupyörät nousevat ainoiksi keskustan kulkuneuvoksi, kun viimeisetkin autot on keskusten keskeisiltä kaduilta siivottu pois? Olen toista mieltä. Kaupungin keskusta kuuluu kaikille.\nEn voi hyväksyä tällaista keskustan köyhdyttämishanketta. Olemme yhtä pöyhkeitä kuin Helsinki? Vaikka olemme Euroopan ympäristöpääkaupunki, ei se tarkoita, etteikö keskustassa voisi olla oikeita katuja, joita pitkin oikeat henkilöautotkin voivat ajaa. Kohta ne kaikki ovat käyttövoimaltaan sähköisiä tai biokaasua käyttäviä, joten meidän ei enää tarvitse pelätä, että hiilidioksidipäästöt kasvavat autoista johtuen. Tulevilla asemakaavaratkaisulla Lahti voi muuttaa vielä suuntaa ja kehittää keskustaa kaikille lahtelaisille.\nLUKUKIRJANI VUONNA 2020\nPerjantai 29.1.2021 klo 22:17\nVuosi 2020 oli niin outo, etten pysty sitä vertaamaan mihinkään aiemmin kokemaani. Maailmanlaajuinen koronapandemia valtasi myös Suomen, sulki koulujen, kirjastojen, teatterin ja harrastepaikkojen ovet, siirsi ihmiset etätöihin ja koululaiset tietokoneiden ääreen kotiin. Opettelimme maskien ja käsidesin käytön ja koko kansa innostui lukemaan. Koronapandemia jatkuu edelleen, kirjastoissa saa pistäytyä 15 minuutiksi, joten lainaamaan eli uusia kirjoja saamme sitä mukaa, kun edelliset on luettu. Teen ensin tavanomaisen luettelun lukukirjoistani, joissa runot, muistelmat, esseet ja romaanit tähditettynä. Dekkarit erottelen omaksi ryhmäksi, kun niitä tuli luettua runsaasti mielenpiristykseksi. Etenkin Reijo Mäen Vares-sarjaa, joka on ihan oma juttunsa. Yhteensä lukukirjoja lähes 100, mutta ehkä joku kirjoista unohtui luettelostani. Osa kirjoista ostettu korona-aikana ja osa kirjastosta.\nJulia alasti, Nick Hornby ***\nMenomatka, Virginia Woolf****\nMistä Maailmat Alkavat, Joel Haahtela***\nPäiväkäsky, Erik Vuillard*****\nPuukansan tarinat, Veikko Huovinen***\nYö ja Päivä, Virginia Woolf****\nEn minä ainakaan ole sama, Fernando Pessoa*****\nHullu, Juha Hurme**\nSielujen kapina, Andre Malraux***\nSalakapakoita ja Tappaskeittoa, Lasse Lehtinen***\nSuomen Suurin, HS 1889-2019, Niklas Jensen-Eriksen, Aleksi Mainio, Reetta Hänninen*****\nMuisto vain, Denis Lehane**\nPimeydestä loistaa valo, Petina Gappah****\nPoika, joka luki Paavo Haavikkoa, Tomi Melender***\nAnna meille siivet, Louise Eddrich***\nElämää Pietarissa; Tanjan katu, Kalle Kniivilä**\nKolme muskettisoturia, Aleksandre Dumas*****\nAnkeriaan testamentti, Patrik Svensson****\nMihinkä täällä voi mennä, Marko Järvikallas***\nKodin ikävä, Jenny Erpenbeck***\nVanhan lapsen tarina, Jenny Erpenbeck**\nIloiset hautajaiset, Ljudmila Ulitskaja****\nSyyspurjehdus, Johan Bargum**\nMiehet selittävät minulle asioita, Rebecca Solnit*****\nTuhahnnen ja yhden yö tarinoita osat I, II ja III*****\nObabakoak, Bernando Atxaga****\nEi enää Eddy, Edouart Louis***\nAmalian rakkaus, Elena Ferrante***\nTuhkaan piirretty maa, Petra Rautiainen****\nUinuvia muistoja, Patrick Modiano***\nKolme Vahvaa Naista, Marie Ndiaye***\nAuschwitzin viulu, Maria Angels Anglada***\nMerikirja, Morten Stroksnes****\nVanhat Mestarit, Tomas Vernhard***\nVedenpaisumuksen lapset, Risto Isometsä***\nTähän aikaan huomenna, Iikka Hackman**\nKummatukkainen tyttö, David Foster Wallace****\nKoronamanifesti, Antti Holopainen ja Tiia Kohonen**\nJalkapohja, Niillas Holmberg****\nMare Nostrum, Jaakko Hämeen-Anttila***\nPÄÄTTYMÄTÖN RIEMU, David Foster Wallace*******\nNäistä kirjoista nostan esiin taas viisi, jotka jokaisen kannattaisi lukea jossain vaiheessa elämäänsä: Päiväkäsky, Pimeässä loistaa valo, Ankeriaan Testamentti, Miehet selittävät minulle asioita ja ehdottomana ykkösenä David Foster Wallacen Päättymätön Riemu, joka lukukokemuksena on sanoin kuvaamaton ja siksi tähtien määrä on 7.\nDekkarit, klassikoita kirjahyllystäni, jotka luin uudelleen ja loput kirjastosta tai divarista.\nKuolema Niilillä, Agatha Christie\nRoger Ackroydin murha, Agatha Christie\nNeiti Pinkertonin Salaisuus Agatha Christie\nNeiti Marplea ei petetä, Agatha Christie\nVaarallinen Talo, Agatha Christie\nStylesin tapaus, Agatha Christie\nAnteeksiannon houkutus, Donna Leon\nSeitsemän syntiä, Donna Leon\nMaigret ja hotellin kahvinkeittäjä, Simenon\nMaigret ja keltainen koira, Simenon\nMurha Maalaisidyllissä, Marie Bengt\nLuvattu Maa, Mari Jungstedt\nViimeinen Juoksu, Paul-Erik Haataja\nMacbeth on kuollut, Outi Pakkanen\nMaurius, Outi Pakkanen\nPahan Verkko, Max Seeck\nKalmankolkko, Timo Sandberg\n6/12, Ilkka Remes\nLeijonan kita Anne Holt\nKasvoton kuolema, Henning Mankell\nHaudattu, Henning Mankell\nLoput 2020 luetuista dekkareista ovat Reijo Mäen Vares-sarjaa tai Tukholma-sarjaa, en erittele niitä. Totean vain, että ihan oma lajityyppinsä löytyy näistä kirjoista. En suosittele herkkähipiäisille.\nSeriffi 14. Mustasiipi\nMarraskuu on musta 15. Geggo\nSukkanauhakäärme 16. Jackpot\nKuoleman kapelimestari 17. Pitkä lounas\nUhkapelimerkki 18. Satakieli lauloi yöllä\nKaidantien kulkijat 19. Kakolan kalpea\nJäätynyt enkeli 20. Intiaani\nKruunun vasikka 21. Soopeli\nMoukanpeli 22. Tolvana\nEnkelit kanssasi 23. Cowboy\nPerjantai 29.1.2021 klo 19:36\nOlen odottanut innokkaasti koronarokotusta. Olen koittanut luoda ympärilleni myönteistä ilmapiiriä tässä oudossa tilanteessa, mikä koskee koko maailmaa. Koronapandemian voittaminen on ihmiskunnan yhteinen tavoite. Nyt yllättäen on alkanut keskustelu, ettei rokotteita saataisikaan siinä aikataulussa kuin terveydenhuollon viranomaiset ja Suomen hallitus on kertonut. Tänään luettuani 29.1.2021 Helsingin Sanomista jutun ”Pitäisikö rokotteiden patentit vapauttaa” syy rokotteiden viivästymiseen ainakin osittain selvisi ja ettei syy viivästymiseen ole THL:n eikä hallituksen.\nPerjantai 29.1.2021 klo 12:14\nKun Iitti liittyi Päijät-Hämeeseen ajattelin, että nyt saadaan potkua valtatie 12:n parantamisen suunnitteluun ja sitten rakentamiseen välillä Uusikylä-Tillola, kuuluuhan se nyt yhden maakunnan alueelle. Tämän luulisi helpottavan kaikkea suunnittelua ja päätöksentekoa.\n29.1.2021 saimme lukea Etlarista, että hanke viivästyy taas.Tien vaarallisuus ja parantamisen tarve on ollut tiedossa vuosikymmenet, mutta se on edennyt etananvauhtia. Nyt myöhästymisen aihe on täsmennyksistä Uudenkylän eritasoliittymässä ja linja-autopysäkeistä sekä autojen pysäköintialueesta. Eikö nämä asiat ole olleet tiedossa koko suunnittelun ajan?\nTärkein vaihe kuitenkin on saada hankkeelle eduskunnan rahoituspäätös. Siis LVM Harakan myönteinen esitys rahoituksesta. Liekö onnistuu? Ministerille kovin tärkeäksi on noussut ratahankkeet ja niissä hänen "lempilapsensa" kallis ja tarpeeton itärata Keravalta Kouvolaan. Onkohan niin, että Päijät-Hämeen kehitys on hänelle yhdentekevä asia? Toivottavasti olen väärässä. Kyllä olisi henoa, että VT 12 tältäkin tieosuudelta saataisiin mahdollisimman pian valmiiksi.\nFellmaninpuisto säilytettävä puistona\nTiistai 26.1.2021 klo 17:06\nLahden yleiskaava päätettiin valtuustosta 25.1.2021. Yleiskaavassa oli tehty outo juttu Fellmaninpuiston osalta. Se oli kaavassa merkitty keskusta-alueeksi (C-alue), mikä antaa mahdollisuuden vaikkapa rakentaa puistoalueelle taloja. Fellmaninpuisto on tähän asti ollut yleiskaavassa vuosikymmenet lähiluonto- ja puistoaluetta (VL-alue), mikä on estänyt rakentamisen sinne.\nFellmaninpuisto on suurin keskustan puistoalueista. Se on meidän lahtelaisten keskeinen virkistysalue. Puisto on kulttuurihistoriallisesti yksi merkittävimmistä alueista Lahdessa.\nKun huomasin muutosesityksen, ajattelin, onko jollain taholla tarkoitus kaavoittaa Fellmaninpuistoon rakentamista. Miksi se muuten olisi merkitty keskusta-alueeksi? Alue varmasti kiinnostaisi gryndereitä ja muita kiinteistösijoittajia, rajautuuhan se Ranta-Kartanon asemakaavan länsisivulle.\nEsitin asian demarivaltuustoryhmälleni, joka otti kopin asiasta. Valtuustossa ryhmämme teki ponsiesityksen, että Fellmaninpuisto säilytetään lähiluonto- ja puistoalueena ja että se huomioidaan tarkemmin, kun ekologiaa ja kulttuuriympäristöä kartoitetaan seuraavan yleiskaavan yhteydessä. Tämän esityksen hyväksyi koko kaupunginvaltuusto, joten ainakin muutaman vuoden Fellmaninpuisto säilyy Lahden merkittävänä kulttuurihistoriallisena alueena.\nValtuustossa esitettävä ponsi ei ole käsky, vaan toivomus. Mutta kun valtuusto kokonaisuudessaan ponnen hyväksyy, pidän itsestään selvänä, että kaavamerkintä muutetaan.\nMatkakeskusta on parannettava\nTiistai 26.1.2021 klo 11:02\nEtelä-Suomen Sanomissa oli 25.1. juttu Lahdesta Tampereelle muuttavasta kaupungininsinööri Jukka Lindforsista, joka kehuu Lahden matkakeskusta onnistuneeksi kokonaisuudeksi. Olen jyrkästi eri mieltä matkakeskuskokonaisuudesta, joka hajoaa ikävästi kolmeen osaan:\nAskonkatu 2:ssa on Matkahuolto ja rahtitavaraliikenne, kaukomatkalinja-autolippujen myynti ja asiakasneuvonta.\nRautatieasemarakennuksessa ovat seuraavat toiminnot, odotustila, ravintola/kahvila, paikallisliikenteen linja-autoliikenteen automaattinen kertalippujen myyntipiste, R-kioski ja automaattinen VR-lippupiste.\nUlkona on pitkänmatkan bussiliikenteen terminaalikansi ja -katos, joka yhdessä hissien, pysäkkien, polkupyöräparkin ja kevyenliikenteen muutostöiden kanssa maksoi lähes 20 miljoonaa euroa. Tähän liittyy matkakeskuksen suurin ongelma kokonaisuutta tarkasteltaessa. Se on terminaalikatos, joka on erilaisille säille altis. Sekä sade että lumi pääsevät tuulisella ilmalla puhaltamaan läpi koko katosalueen.\nNäiden epäkohtien takia tein kaupunginvaltuuston kokouksessa valtuustoaloitteen, jossa esitän, että suunnitellaan VR:n, Matkahuollon ja Lahden kaupungin kesken yhteistyönä, miten matkakeskuksen terminaalin katososa saadaan paremmin suojatuksi sään muutoksilta ja miten rautatieasemarakennusta voisivat hyödyntää paremmin kaukoliikenteen linja-automatkustajat. Lisäksi esitän tutkittavaksi, olisiko mahdollista siirtää Matkahuolloin rahtitavara-, lipunmyynti- ym. palvelut Askonkatu 2:n tiloista rautatieasemarakennukseen. Näin saataisiin nyt levällään oleva kokonaisuus paremmin toimivaksi.\nKeskustan kehä -suunnitelman palautus\nMaanantai 4.1.2021 klo 20:23\nTein ehdotuksen kaupunginvaltuuston 14.12.2020 kokouksessa, ettei se hyväksyisi Keskustan liikenne ja liikkumissuunnitelma 2030 mukaista liikenneverkkoesitystä, vaan palauttaisi sen uudelleen valmisteluun niin, että poistetaan keskustan kehäkatu -suunnitelmasta Vuoksenkatu-Saimaankatu kehän itäisenä väylänä ja sen tilalle jää Vesijärvenkatu. Siten Keskustan kehäkadun muodostaa Mannerheiminkatu-Vesijärvenkatu-Lahdenkatu-Hollolankatu -reitti. Samalla päätetäisiin, ettei toteuteta konsulttiyhtiö Rambollin esittämällä tavalla Vesijärvenkadun kaventamista, vaan se pysyy nelikaistaisena. Ei jatketa myöskään Loviisankadun risteysalueen ja siihen liittyvää Vuoksenkatu-suunnitelmaa. VT12 kehätien vaikutuksia keskustan liikennevirtoihin arvioidaan vuoden 2021 aikana. Keskustan kehä -katujen, Vuoksenkadun-Saimaankadun ja kevyen liikenteen väylien sujuvuus, turvallisuus ja viihtyvyys toteutetaan ilman massiivisia muutoshankkeita.\nPerusteluksi palautukselle esitin seuraavaa:\nLiikkumisen ja liikunnan tavoitetila 2030” tavoitteena on, että se on ympäristöystävällinen, elinvoimainen ja täydennysrakentamista lisäävä, keskusta on helpommin tavoitettavissa ja sen vetovoima lisääntyy. ”Liisulla” keskustasta saadaan elämyksellinen, viihtyisiä, vihreä ja turvallinen. Perustelut ovat tärkeät ja muutamat kohdat suunnitelmassa täysin toteuttamisen arvoiset. Se ei kuitenkaan tarkoita sitä, etteikö Vesijärvenkatu voisi jatkaa keskustan itäisenä kehäkatuna, kunhan lisätään sen turvallisuutta erilaisin teknisin keinoin, kuten poistamalla kadun varrella olevat valo-ohjaamattomat suojatiet ja tarvittaessa rakentamalla kevyen liikenteen alikulkutunneli tai ylikulkusilta kriittisiin kohtiin sekä tekemällä riittävät yhteydet pysäköintitaloihin, joita tulevaisuudessa tarvittaneen. Vesijärvenkadun varrella ei ole kouluja, ei päiväkoteja, ei kulttuurikeskusta, ei Paavolan kampusta, ei leikkikenttää, ei puistoja. Se on aina ollut keskustan läpiajokatu, eivätkä asukkaat ole vaatimassa sen kaventamista. Turvallisuutta, viihtyisyyttä ja sujuvuutta voidaan lisätä muullakin tavoin kuin siirtämällä kadun haitat toisaalle.\nVuoksenkatu-Saimaankatu -suunnitelmassa on kaksi ongelmaa ylitse muiden. Ensinnäkin se on kallis esitettyihin hyötyihin nähden. Vaikuttaa jopa siltä, että alibudjetoinnista on tullut tapa; viimeksi sekä älypyörätien että polkupyöräliikenneympyrän lopullinen hinta tuplaantui. Toisekseen Vuoksenkatu-Saimaankatu-toteutuksella siirrettäisiin liikenteen ongelmat Lotilan peruskoululaisten, Paavolan kampuksen opiskelijoiden, kahden päiväkodin lasten ja vanhempien, kulttuurikeskittymässä kävijöiden ja ennen kaikkea alueella asuvien ja tulevien asukkaiden murheeksi. Saimaankadun varteen rakennetaan koko ajan lisää sekä asuin- että liiketaloja. Seuraavaksi kadun varressa alkaa Iskun korttelin suunnittelu ja rakentaminen. Sairaalamäellä on myös leikkikenttä, mikä on sen kohtalo? On selvää, että suunnittelualuetta, Vuoksenkatua ja Saimaankatua on syytä kohentaa siten, että niitä on turvallista asukkaiden, koululaisten, opiskelijoiden ja muiden alueella liikkujien käyttää. Pyörätiet etelä-pohjoissuunnassa on mahdollista toteuttaa Saimaankadulle, Kauppakadulle ja Loviisan pässin kevyenliikenteen väylälle, jossa pyöräily nykyisinkin toimii hyvin.\nValtuustossa vain 19 valtuutettua oli samaa mieltä kanssani, joten palautusesitys hylättiin. Näin toimii demokratia. Vielä ei kuitenkaan ole mahdotonta, etteikö Vuoksenkatu-Saimaankatulinjausta voitaisi muuttaa siten, ettei se kuormittuisi autoliikenteestä niin runsaasti kuin suunnitelmissa oli eli peräti 20.000 ajoneuvoa vuorokaudessa. Kuntavaalit ovat huhtikuussa tänä vuonna, joten uusi valtuusto voi vielä muuttaa suunnitelmia, olihan kyseessä keskustan liikenteen linjaukset ja periaatteet, joita on mahdollista tarkistaa kaavatyön myötä.\nKokoomuksen säästöesitykset uhkaavat joukkoliikenteen toimivuutta v.2021\nMaanantai 23.11.2020 klo 13:58\nKaupunginhallituksen talousarvioesityksessä tähän vuoteen verrattuna joukkoliikenteen kuluihin on tehty 700.000 euron vähennys. Nyt kokoomus esittää 400.000 euroa toimintakatteeseen, mikä tarkoittaisi yli miljoonan euron heikennystä joukkoliikenteen talousarvioon, koska missään tapauksessa ensi vuonna ei lisätuloja saati säästöä saada runkolinjojen käyttöönotolla eikä lipunhintoja korottamalla. Lisäksi Koronaepidemia on kiihtymisvaiheessa, mikä tarkoittaa, että matkustaminen ensi vuonna voi vähentyä vielä nykyisestään. Kokoomuksen esitys myös uhkaa valtion korona-tukiavustuksen tulevaa saantia ja sitä kautta joukkoliikenteen toimivuutta. Tukien saannin edellytyksenä on, että joukkoliikenneviranomainen, Lahden kohdalla joukkoliikennelautakunta, pitää palvelutason ja vuorotarjonnan kunnossa. Lisäksi edellytetään tuen saamiseksi, etteivät lippujen hinnat nouse vuonna 2021 tai että korotukset ovat erittäin maltillisia.\nLahti käy parastaikaa Maankäyttö-asuminen-liikenne-sopimuksesta neuvotteluja valtion kanssa. Yhtenä edellytyksenä sopimuksen aikaan saamiseksi on hyvä joukkoliikenne Lahden seudulla. kokoomuksen esitys uhkaa myös MAL-sopimusta.\nLahdessa tulevien runkolinjojen ja niihin liittyen sujuvan liikenteen avulla toivotaan, että ihmiset siirtyisivät enenevässä määrin joukkoliikenteen käyttäjiksi. Runkolinjojen kilpailutuksen myötä on mahdollista vähentää reilusti kasvihuonekaasupäästöjä, kun hankinnoissa uusiutuva käyttövoima pisteytetään korkealle. Iso tavoite, joka jo nyt viimeisen kilpailutuksen myötä oli vahvana mukana. Tuleehan Lahden reiteille kesällä 2021 17 sähkö- ja 12 biokaasubissia. Jatkossa uusiutuva käyttövoima on merkittävä tekijä hankintoja tehdessämme. Osa liikennöintisopimuksista päättyy optiot huomioiden kesällä 2022.Pisimmälle menevä sopimuskausi päättyy 2026 ja siinä on mukana 3 optiovuotta. Runkolinjojen käyttöönotto liittyy tehtyihin ja tuleviin sopimuksiin. Kiirehtiminen on mahdollista vain rikkomalla voimassa olevia sopimuksia.\nTässä vielä muutama ajatus Lahteen suunnitelluista runkolinjoista. Kuten tiedämme, runkolinjat ovat alueellisia yhteyksiä, joiden tarkoitus on tarjota luotettavia, nopeita ja tiheitä matkoja liikenteen tärkeimpiin solmukohtiin. Lahdessa näitä ovat keskustassa tori, matkakeskus ja mahdollisesti Trio. On selvää, että runkolinjat ja liityntälinjat eivät pysty kaikkien toiveita täyttämään. Tarkoitus kuitenkin on, että joukkoliikenteen käyttö on mahdollisimman helppoa, odotusajat linjanvaihdoissa ovat lyhyet ja matka-ajat lyhenevät. Matkakeskukseen pääsisi vastaisuudessa etelään/etelästä kulkevilla linja-autoille, joten tässä on harjoittelun paikka itä-länsisuunnasta matkustaville. Myös muutama itä-länsisuuntien runkolinjan bussi ajaisi suoraan matkakeskukseen kiertämättä lainkaan torille.\nJoukkoliikenteen kehittäminen jatkossa riippuu ainakin osittain siitä, miten selviämme koronakriisistä, joka on vaikeuttanut matkustamista rajusti. Matkustajavirrat ovat romahtaneet ja tulovirrat ehtyneet. Nyt on katsottava aikaan koronan jälkeen. On tärkeää, että ihmiset palaavat joukkoliikenteen käyttäjiksi ja että meillä jatkossakin ilmastoystävällinen ja arjen toimivuutta tukeva joukkoliikenne. On syytä miettiä, miten joukkoliikenne saadaan jälleen arkemme osaksi eikä keinoja, jotka vähentävät sen käyttöä. On hurskastelua puhua joukkoliikenteen kehittämisestä samaan aikaan, kun esitetään heikennyksiä en toimintaan. Vastustankin kokoomuksen tekemää esitystä heikentää 400.000 eurolla Lahden joukkoliikenneteen toimintaa.\nSeurahuoneen silta ei saa uhata Lahden talvivaloja\nTorstai 12.11.2020 klo 14:04\nSaimme lukea, että kaupunki järjestää kutsukilpailun arkkitehdeille Aleksanterinkadun ylittävästä sillasta. Siltaa tarvitaan Hotelli Seurahuoneen tarpeisiin. Kaavasuunnittelijoiden on tehtävä asemaakaavamuutosehdotus, mutta ihmettelen, onko kaupungin tehtävä järjestää arkkitehtuurikilpailu sillasta? Hyvä kuitenkin tietää, että Seurahuoneen omistaja Osuuskauppa Hämeenmaa maksaa kilpailun kuin myös yhteyden rakentamisen. Kaupunki ei siltaa eikä tunnelia tarvitse, koska lahtelaiset eivät tarvitse tätä yhteyttä. Sen tarkoitus on palvella hotellin asiakkaita.\nMiksi kaupungin virkamiehet kantavat niin kovasti huolta alikulkutunnelin kustannuksista? Vaikka tunneli on teknisesti vaikea maanalaisten vesi-, sähkö- ja tietoliikenneverkkojen vuoksi, se on kuitenkin mahdollista rakentaa, vastaavanlainen jalankulkutunneli on toteutettu esim. Jyväskylässä.\nJännitän kovasti kilpailun tuloksissa sitäkin, miten niissä pystytään huolehtimaan, että professori Tapani Aartomaan suunnittelema ”Talvinen hiihtoretki”, siis Lahden talvivalot, ei kärsi sillasta, jos sellaisen Hämeenmaa saa luvan rakentaa.\nMinulle Lahti on sydämen asia, johon nämä talvivalot kuuluvat. Tätä uniikkia taideteosta ei saa uhata mikään kaupallinen intressi. Tosilahtelaiset rakastavat talvivalojaan.


Tiskaajia Vierumäelle kesäksi, VIERUMÄKI COUNTRY CLUB OY\nIlmoituksen osoite: https://tyopaikat.oikotie.fi/tyopaikka/1344059\nEtsimme asiakkaallemme reippaita tiskaajia kesäksi Vierumäen urheiluopiston alueelle. Tehtävään ei välttämättä vaadita aiempaa kokemusta, mutta katsomme sen eduksi. Työvuorot sijoittuvat aamuihin, iltoihin sekä viikonloppuihin.\nTyöt alkaisivat mahdollisesti toukokuun alussa ja loppuisivat elokuun lopussa. Osa työntekijöistä palkataan keikkaluotoisesti ja osa määräaikaisesti töihin. Keikkaluontoiset työtehtävät voi aloittaa mahdollisesti jo maaliskuussa.\nVierumäellä on mahdollista yöpyä edullisesti, ja saat käyttöösi kattavat henkilöstöedut!\nHygieniapassin, aiemman kokemuksen vastaavista tehtävistä sekä oman auton työmatkoja varten katsomme eduksi paikkaa täytettäessä.\nTäytä hakemus osoitteessa www.vmp. fi, tai soita toimistollemme (ark. klo 9-15) puh. 03-873200.\nHae paikkaa viimeistään 15.03.2020 mennessä.\nVersowood Oy | Julkaistu 8.4.2020\nPäätoiminen tuntiopettaja, Vierumäen koulu


5–6-vuotiaille Archives - Page 16 of 17 - Viihdevintiöt\nKirjoittanut Jenni , 16.3.2015\nEhkä parhaita keinoja yhdistää huvi ja hyöty, on laittaa lapsi tekemään hypnoottisella tabletillaan jotakin opettavaista. Ja mikä olisi kehittävämpää kuin matematiikan opiskelu? Kokosin yhden otsikon alle kymmenen keskenään erilaista mutta hyväksi havaitsemaamme lasten matikkapeliä, joiden parissa oppiminen on varmasti ruutuvihkoon tuhertelua hauskempaa. Näistä on hyvä valita… Lue lisää ›\nAutopelissä tuunataan, hurjastellaan ja ratkotaan pulmia\nKirjoittanut Jenni , 10.3.2015\nPäristelyhommista tykkäilevät iPanat voivat ottaa nyt renkaat alleen Pepi Ride -autopelissä. Kyseessä ei ole kuitenkaan ihan perinteinen rallipeli, vaan ajamisen lisäksi Pepin parissa pääsee myös koettelemaan luovuuttaan ja ongelmanratkaisukykyään. Peli on kaksiosainen. Ensimmäisessä osassa valitaan neljästä vaihtoehdosta mielekkäin auto kuskeineen sekä tuunataan menopelistä maailman… Lue lisää ›\nPikkulasten kamerasovellus houkuttelee tutkimusmatkalle\nKirjoittanut Jenni , 5.3.2015\nDuckie Deckin uusi Giggle Glass -sovellus muuttaa älypuhelimen tai tabletin hauskaksi kameraksi. Suurennuslasinäkymän läpi tutkitaan maailmaa ja napataan kuvia, joiden kanssa pääsee hassuttelemaan linssin efektejä vaihtamalla. Hauskimmat kuvat tallennetaan laitteen kuvakansioon, jonka onnekas vanhempi löytää lyhyenkin leikin jälkeen pullollaan mitä erikoisempia otoksia…. Lue lisää ›\nMeikkileikkejä Mansikka-Marjan salongissa\nKirjoittanut Jenni , 25.2.2015\nÄidin meikkipussin voi jättää hetkeksi ilman ainaista valvontaa, kun ehostautumisleikeistä innostuneelle lapselle tuuppaa käteen meikkipelin. Mansikka-Marjan kauneussalongissa ollaan muutenkin kaunistautumispuuhissa. Marjalle ja kavereille saa suunnitella ihania kampauksia, pukea heille söpöjä vaatteita ja koruja sekä tietysti lakata kynsiä ja meikata. Pelin kehittäneen Cupcake… Lue lisää ›\n‹ Uudemmat 1 … 14 15 16 17 Vanhemmat ›


Kuvassa yllä ei olla heinätöissä, mutta on kuitenkin kyse hevosperinteistä, eli vossikka-ajosta. Creative Commons - Sinulla on vapaus: kopioida, levittää, näyttää ja esittää teosta.\n*Kuva - Copyright © Visit Lakeland\nHeinäntekoa Norjassa joskus kauan aikaa sitten. Creative Commons - Sinulla on vapaus: kopioida, levittää, näyttää ja esittää teosta.\n*Kuva - Foto: Vilhjelm Riksheim - Copyright © Flickr/Perspektivet Museum\nHeinänkorjuu on ollut maataloudessa yksi tärkeimmistä, vuosittain toistuvista tapahtumista. Heinää on Suomessa korjattu talteen heinäkuulta elokuulle ulottuvilla viikoilla ja heinäkuukin saa nimensä tämän vuoksi juuri heinästä.\nPääosin maailmalla hevosen käyttö tehomaatalouden heinänkorjuussa on jo mennytta aikaa ja vuosien kultaamaa nostalgiaa. Eäissä maissa hevosia on vielä mukana heinänkorjuussakin - näin esimerkiksi Romaniassa ja Venäjällä. Varmasti pienimuotoisesti myös Suomessa.\n*Kuva oikealla Copyright CameliaTWU\nRomaniassa korjataan heinää\nRomaniassa, kuvassa oikealla, heinämiehet ovat saaneet heinäkuorman tehdyksi ja kotimatka alkaa. Taivas on avara, kuuset kurottavat pilviä - ja ihmiset uurastavat hevosineen pieninä kuin muurahaiset. Hän, joka on tutustunut taidehistoriaan - kokee tämän ajattomuutta henkivän kuvan yhteydessä etäisesti kuin tutun elämyksen. Kuva eittämättä tuo mieleen jonkin impressionistien maalauksen. Impressionisteista monet, kuten Vincent van Gogh ja Camille Pissarro, maalasivat näkymiä heinätöistä.\nBaijerin perhe heinäkärryineen\nEi enää palaa tuo mennyt aika, jolloin heinää kuljetettiin näin. Ainakaan Saksaan, sillä kuva on paraatista, jossa kunnioitettiin mennyt hevoskulttuuria. - Wildsteig, Baijeri, Saksa - 8.8.2010. Creative Commons - Sinulla on vapaus: kopioida, levittää, näyttää ja esittää teosta.\n*Kuva Copyright dorena-wm\nVenäjällä heinäväki ahkerana\nYlemmässä kuvassa ollaan menossa heinäpellolle, alemmassa jo palataan. Hevoskärryillä kotimatka voi kestää pitkään - mutta onpas ihanaa oikaista heinille raskaan päivän päälle. Venäjällä paikoin hevosheinäkärryt ovat vielä arkipäivää. - Kuznetsovo, Klin Raion, Moskovan alue, Venäjä - 7.8.2008. Creative Commons - Sinulla on vapaus: kopioida, levittää, näyttää ja esittää teosta.\n*Kuvat Copyright carlfbagge\nMenneiden aikojen huipputekniikkaa Kaliforniassa\nSurumielinen hiljaisuus vallitsee kalifornialaisen farmin etäisellä pellolla, jonne on unohtunut yksinäisyyteen tämä haravakone. Tällainen hevosen vetämä haravakone merkitsi aikanaan mullistavaa kehitystä ja tehon lisäystä kaadetun heinän haravoinnissa. Tietyin välein haravakoneen ohjastaja kohotti hetkeksi ylös haravakoneen piikit - ja näin haravoidut heinät jäivät tasaisin välein nippuihin, joista ne voitiin sitten korjata. County of San Luis Obispo, SLO, Kalifornia, USA - 26.3.2010.\n*Kuva Copyright Alan Vernon\nHeinänteko on käynnissä Suomessa kesällä vuonna 1932. Hevosten ajo, tässä haravakoneen kanssa, oli muinoin miesten töitä. Kaksi naista ja kaksi miestä ukottavat hankoineen rivakasti heinää seipäille.\n*Kuva Copyright Saija T-E - Used with permission.\nPuhdasta ja tyylikästä\nHeinätyöt koettiin juhlavina toimituksina ja sen mukaisesti pukeuduttiin puhtaisiin ja pyhäisiin asuihin. Naiset pukeutuivat kokovalkeaan asuun ja miehilläkin oli ainakin valkoinen paita.


Hiljainen tienoo: Kysymys\nLapsi rakas keksi rummuttamisen ja harjoitteli yhdessä vaiheessa aamuyötä yhtäjaksoisesti varmaan puoli tuntia jollain sopivilla kalvoilla tuolla sisällä. Mutta en minä muutenkaan juuri nukkunut, ramppasin vessassa seitsemän kertaa. Aamuhiljentyminen sujui monien hyvien ajatusten, ideoiden ja suunnitelmien parissa... ja silti olo on nyt ihmeen levollinen ja virkeä.\nLöysin viime viikolla paikan edullisesta kimppatyöhuoneesta ja mun piti tänään muuttaa tavarani kalliista varastosta siihen työtilaan. Eilen illalla tuli viesti, ettei tilaan saakaan ottaa lisää vuokralaisia. Déjà-vu.\nMulla on ollut kuvitelma, että olisi hyvä olla työhuone valmiina sitten kun joskus palaan töiden pariin, olisi hieman pienempi kynnys ryhtyä hommiin. Äitiysloman ajan työhuone toimisi tavaroideni varastona, ja ties vaikka siellä voisi joskus käydä moikkaamassa kavereita ja maalaamassa pienen akvarellin. Mutta alan jo uskoa, että mun ei ole nyt tarkoitus löytää työhuonetta. Tää samanlainen kuvio on toistunut kai viisi kertaa - on löytynyt hyvä, edullinen tila, jonka vuokraaminen on ollut enää allekirjoitusta vaille, ja viime hetkellä on ilmennyt ettei homma syystä tai toisesta onnistukaan. Että painu Anu nyt vaan äitiyslomalle ja unohda työasiat! Entä jos elämä sallisit mulle vähän edullisemman varastotilan? Semmoista en itse asiassa ole vielä koettanutkaan etsiä...\nOikeastaan kaikki mitä olen kokenut ja lukenut, on viime aikoina toistamistaan toistanut samaa viestiä eri nyanssein. Hmm. Yhtäkkiä mun on vaikea ilmaista sitä omin sanoin, olen kuullut sen niin monina viisaina muotoiluina. Että... se mitä tapahtuu, on minulle oikein. Ei se mitä suunnittelen tai haluan.\nMitä siitä seuraa? (hiljaisuus)\nLähettänyt Anu Välitalo klo torstaina, elokuuta 02, 2007\nSe toimi taas


Ohjelmistot (Mac / PC)>\nVirtuaali-instrumentit ja samplerit>\nSaatavuus:5 kpl varastossa\n4 kpl myymälässä\nROLI BLOCKS on uudenlainen tapa luoda musiikkia, yhdessä tai yksin.\nKätevät ja taskuunsopivat BLOCKS-ohjaimet hallinnoivat NOISEa, iOS-applikaatiota, ja lopputuloksena on intuitiivinen käyttöliittymä joka antaa musiikin puhua, ja sopii kenelle tahansa, heillekin jotka eivät koskaan aikaisemmin ole soittaneet mitään soitinta. Vasta-alkajille BLOCKS tarjoaa mahdollisuuden muuttaa visiot suoraan musiikiksi, ammattilaisille taas uuden tavan ajatella ja päästä irti rutiineista.\nROLI BLOCKS-yksiköiden kosketusherkkä käyttöpinta seuraa sormien liikkeitä. Kontrolloi NOISEA yhdellä BLOCKSILLA tai liitä useampi yhteen, tallenna useimmin tarvitsemasi toiminnot pikapainikkeiden alle, ja laaja valikoima ääniä, efektejä ja musiikin elementtejä on kirjaimellisesti sormenpäissä.\nROLI BLOCKS laajenee tarpeen mukaan\nROLI BLOCKS -moduleja voi järjestellä eri tavoin, ja siten luoda kokonaisuuden joka sopii kulloiseenkin tarpeeseen. BLOCKS-yksiköt kiinnittyvät toisiinsa magneettisesti, ja niitä voi liittää yhteen aina vain lisää, sen mukaan kuin käyttöjärjestelmä tulee tutuksi ja tarpeet ja vaatimukset kasvavat. ROLI BLOCKS kasvaa käyttäjän mukana.\nROLI BLOCKS -järjestelmän moottori on NOISE, applikaatio joka on ilmaiseksi ladattavissa iPhoneen ja iPadille. NOISE hallinnoi yli sataa ääntä joita voi soittaa Lightpad Blockilla, ja tallentaa loopit joista teos on helppo koota. Kaikki toimii langattomasti, ja yhdistelmänä NOISE ja BLOCK ovat kuin viritetty huippuluokan synatyöasema.\nROLI Lightpad Blockiin kiinnittyvä lisäyksikkö, ROLI Live Block tarjoaa pikavalintoina sävellajit, asteikot ja oktaavit, soinnut ja arpeggiot sekä reaaliaikaisen nuottien sustain-soimaanjäämisen. Magneettikiinnityksen ansiosta ROLI Live Block tarttuu Lightpad Blockiin yhdellä napsauksella. ROLI Live Block toimii niin muiden BLOCK-yksikköjen kuin iPhoneen / iPadiin (iPhone 6/6 plus tai uudempi, iPad air tai uudempi, iOS 9.0 tai uudempi) ladattavan ilmaisen ROLI NOISE -applikaation kanssa.\nPainikkeet: mode, volume, scale, chord, arp, sustain, octave, love, plus/miinus\n6 yksikköä DNA-liittimiä\nSisäänrakennettu, ladattava akku latautuu Lightpad Blockiin kytkettäessä\nBluetooth jopa 15 metrin säteellä\nLisävarusteena USB-C – USB-A -johto\nLaitteistovaatimukset: iPhone 6/6 plus tai uudempi, iPad air tai uudempi, iOS 9.0 tai uudempi\nMitat: 48 x 20 x 94mm, paino 160g\nROLI BLOCKS Dashboard tuo ROLI BLOCKS -musiikkimodulit studiokoneelle\nVallankumouksellinen ROLI BLOCKS -modulisoitin on muokattavissa ja liitettävissä yleisimpiin työasemaohjelmiin kuten Logic, Ableton, Cubase, Omnisphere ja Kontakt, kiitos uuden Dashboard -applikaation.\nROLI BLOCKS Dashboard tekee Lightpad Blockista monimuotoisen käyttöliittymän useille OS-X ja Windows -ohjelmille. Sen avulla on helppo muokata Lightpadin toimintoja, ladata esiohjelmoituja skriptoja ja rakentaa omia sovelluksia BLOCKS-järjestelmään. Fader Mode -esitystila liittyy suoraan Lightpad Blockin LED-valaistuun kosketusherkkään näyttöpintaan ja mahdollistaa parametrien muokkaamisen suoraan näytöltä.\nROLI BLOCKS Dashboard integroi BLOCKS-järjestelmän useisiin eri ohjelmistoihin, plug-in -aliohjelmiin ja digitaalisiin äänityöasemiin. Yhteensopivia ohjelmia ovat muun muassa:\nApple: Logic Pro X\nFXpansion: Strobe2, Synth Squad\nCycling '74: Max MSP\nTakaisin: Virtuaali-instrumentit ja samplerit


Induktiotaso - HKL65310XB | AEG\nInduktiotaso, Teräskehyksellä, Hob 2 Hood, Silta-toiminto, Direktouch-liukuhipaisukytkimet, Power Booster-toiminto, Eko-ajastin + norm.ajastin, Stop & Go, Lapsilukitus, 3-tasoinen jälkilämmön ilmaisin, Automaattinen virrankatkaisu, Leveys n.59 cm\nErittäin nopeasti reagoiva induktiokypsennys\nInduktiotekniikan avulla voit säätää lämpötilan tarkasti ja välittömästi - hyvin hiljaisesta poreilusta aina korkeaan lämpötilaan asti. Tämä keittotaso lämmittää vain astianpohjaa, ei tason pintaa.\nNauti ruoanlaitosta ilman häiriötekijöitä\nTämän keittotason ainutkertainen Hob2Hood -toiminto kommunikoi suoraan H2H -liesituulettimen kanssa, jolloin se kytkeytyy automaattisesti päälle ja säätää puhallinta sekä valoja tarpeidesi mukaan.\nVälitön lämpötilan säätö\nTämän keittotason liukuhipaisukytkimillä voit säätää lämpöasetukset lähes välittömästi: sinun tarvitsee vain viedä sormesi oikeaan kohtaan.\nRuoka ei pala kiinni tasoon, vain keittoastian alle jäävä alue kuumenee\nVain keittoastian alle jäävä alue kuumenee, ja sitä ympäröivä alue pysyy viileänä. Yli kiehuneet tai läikkyneet ruoat voi pyyhkiä helposti pois, ne eivät pala kiinni tai edes kiinteydy.\nMitat K x L x S (mm): x576x516\nSilta-toiminto: Isoa kypsennysastiaa voidaan käyttää kahden keittoalueen alueella kätevästi ja tehokkaasti. Kaksi keittoaluetta voidaan kytkeä toimimaan parina siten, että niiden tehoa ohjataan yhdellä tehonsäädöllä.\nAEG OptiFit -kehyskonsepti : OptiFit kehyskonsepti , joka mahdollistaa täydellisen asennuksen ja viimeistelyn. Kehys kattaa nyt laajemman asennusaukkojen valikoiman, joten vanhan tason korvaaminen OptiFit -tasolla on entistäkin helpompaa, koska todennäköisesti pöytälevyyn ei tarvitse tehdä mitään muutoksia.\nAEG OptiFix -asennuskonsepti: Markkinoiden nopein ja helpoin asennuskonsepti, jossa on vain yksi työvaihe: Keittotaso laitetaan sille tehtyyn aukkoon ja kytketään virtajohto. Kiinnitysklipsit ja tiivisteet ovat kaikki valmiina paikallaan tehdasasennettuna. Tason asentaminen ei voi olla enää tämän helpompaa ja nopeampaa!\nKeittoalueen teho (W)/halkaisija (mm), oikea etu: 1800/2800/3500/3700W/180/280mm\nKeittoalueen teho (W)/halkaisija (mm), oikea taka: 0W/0mm\nNettopaino (kg): 11.32\nTuotenumero (PNC): 949 597 005


Saavutettavuusseloste: Erilaisten oppijoiden liitto – Erilaisten oppijoiden liitto ry\nSaavutettavuusseloste: Erilaisten oppijoiden liitto\nTämä saavutettavuusseloste koskee verkkopalveluita https://www.eoliitto.fi/ja https://luksitkolehti.eoliitto.fi/ ja se on päivitetty 24.09.2020. Molempia verkkopalveluita koskee laki digitaalisten palvelujen tarjoamisesta, jossa edellytetään, että julkisten verkkopalvelujen on oltava saavutettavia.\nOlemme arvioineet palveluiden saavutettavuuden itse.\nSivustoilla ei ole tiedossa olevia saavutettavuuspuutteita ja siltä osin ne täyttävät kaikki saavutettavuusvaatimukset.\nTeemme jatkuvasti työtä saavutettavuuden varmistamiseksi\nVerkkopalvelun saavutettavuus luo yhdenvertaiset mahdollisuudet kaikille käyttää palvelua. Olemme huomioineet tämän laajalti verkkosivuillamme ja suunnitelleet sivuille myös toimintoja, joita laki ei edellytä mutta jotka auttavat erilaisia käyttäjäryhmiä käyttämään palveluamme.\nErilaisten oppijoiden liiton kohderyhmään kuuluvat erityisesti henkilöt, joilla on jokin oppimisvaikeus. Tästä syystä saavutettavuus, selkeys ja ymmärrettävyys ovat tärkeitä lähtökohtia kaikessa Erilaisten oppijoiden liiton viestinnässä.\nSivut on suunniteltu niin teknisesti kuin sisällöllisesti saavutettaviksi ja teemme parhaamme, jotta saavutettavuuden taso pysyy korkeana jatkossakin. Sivuilla on noudatettu HTML-standardia ja WCAG-ohjeistusta ja palvelu toimii hyvin erilaisilla päätelaitteilla ja avustavilla teknologioilla, kuten puheohjauksella ja ruudunlukuohjelmilla. Kuvissa ja sanallisessa sisällössä kiinnitämme huomiota ymmärrettävyyteen ja selkeyteen.\nOlemme lisänneet eoliitto.fi -sivustolle Read Speaker -toiminnon, josta klikkaamalla tekstin pääsee helposti kuuntelemaan. Kuuntele-toiminto palvelee esimerkiksi käyttäjiä, joilla on näkörajoitteita tai jotka oppivat paremmin kuulemalla kuin lukemalla. Olemme myös lisänneet kontrastivalikon, jolla sivun taustan ja tekstien värityksen saa yhdellä klikkauksella muutettua musta-valkoiseksi. Tämä auttaa esimerkiksi värisokeita tai henkilöitä, joilla on heikentynyt näkö.\nMyös sivujen rakenteessa ja navigoinnissa olemme kiinnittäneet huomiota helppokäyttöisyyteen ja selkeyteen. Tiedot ovat helposti löydettävissä ja haettavissa ylävalikosta ja hakulomakkeen kautta.\nJos havaitsit sivustoilla saavutettavuuspuutteita, voit ilmoittaa niistä sähköpostilla osoitteeseen info@eoliitto.fi\nJos huomaat sivustolla saavutettavuusongelmia, anna ensin palautetta meille eli sivuston ylläpitäjälle. Vastauksessa voi mennä 14 päivää. Jos et ole tyytyväinen saamaasi vastaukseen tai et saa vastausta lainkaan kahden viikon aikana, voit tehdä ilmoituksen Etelä-Suomen aluehallintovirastoon.Etelä-Suomen aluehallintoviraston sivullakerrotaan tarkasti, miten ilmoituksen voi tehdä ja miten asia käsitellään.\nTietosuoja – ja rekisteriseloste


Pohjanmaan henkirikoksen poliisityö on kriittisessä tilassa - ”Meillä on nyt ollut kaksi tuntia esitutkinta käynnissä”\nKurikassa on paljastunut epäilty henkirikos.\nPoliisi tutkii henkirikosta Kurikassa. Kuvituskuva. Jenni Gästgivar\n20.12.2018 klo 9:35\nPoliisi tutkii epäiltyä henkirikosta Kurikassa Etelä-Pohjanmaalla. Tiedotteen mukaan poliisi sai ilmoituksen kuolleesta henkilöstä keskiviikkona kello puoli yhdeksän aikaan.\nVainajassa oli havaittavissa sellaisia merkkejä, joiden perusteella poliisi avasi henkirikostutkinnan. Rikosnimikkeeksi on ainakin alkuvaiheessa valittu tappo.\nPoliisi kieltäytyy toistaiseksi kertomasta mitään tarkempia yksityiskohtia tapauksesta. Tutkinnanjohtaja, rikoskomisario Jari-Matti Marttala sanoo, että yksi henkilö on otettu kiinni rikoksesta epäiltynä.\nTapaus on erittäin tuore, sillä kiinniottoa ei ole vielä jatkettu pidätyksellä. Kiinnioton maksimiaika on 24 tuntia.\n– Kiinnioton puitteissa mennään vielä. Kun 24 tuntia tulee täyteen, sitten pidätetään ja myöhemmin mahdollisesti esitetään vangittavaksi, Marttala sanoo.\nRikostutkinta on aloittanut työnsä jutun parissa vasta torstaiaamuna. Poliisi tiedottaa henkirikoksen taustoista ensimmäisinä päivinä tyypillisesti äärimmäisen niukasti, jotta yksityiskohdat pysyvät vain poliisin ja osapuolten tiedossa. Tällä pyritään varmistamaan, että epäilty tai ulkopuoliset eivät vaikeuta esitutkintaa.\n– Siinä on oikeastaan kaikki, mitä me annamme tällä hetkellä. Meillä on nyt kaksi tuntia ollut esitutkinta käynnissä. Katsotaan jossakin vaiheessa lisää, mutta tällä mennään toistaiseksi, Marttala ilmoittaa.\nPoliisi arvelee pystyvänsä kertomaan lisätietoja lähipäivinä.\nJuttua päivitetty kauttaaltaan ja lisätty poliisin kommentit kello 10.28.


Poika nimeltä O kasvaa pojasta mieheksi alla hämäläisen vaahterapuun | Yle Uutiset | yle.fi\n24.2.2016 klo 14.57\nYle Uutiset Häme: Pojasta mieheksi alla hämäläisen vaahterapuun\nHämeenlinnan Teatterin näyttämökuva Miehissä ja ihmisissä rakentuu syysruskaa kantavan vahterapuun alle. Heijastetut vaahteranlehdet ovat kuin osin värisävyjään menettäneitä valokuvia 1970-luvun Suomesta. Niissä on paljon tuttua, paljon hauskoja sattumuksia, paljon kipeitä muistoja.\nEletään kesää 1972, kun pojasta tulee mies. Pääosan esittäjä Markus Virtanen on ulkonäöllisesti hieman kuin Olli Jalonen kotikaupunkinsa ja Parolan ja Turengin maastoissa. Virtanen tuntee roolihahmonsa läpikotaisin.\nOlli Jalonen - vai sittenkin Markus Virtanen?Kari Mustonen / Yle\n– Kyse on siitä, onko poika vai mies, lapsi vai aikuinen, ja mitä siihen miehuuteen ja aikuisuuteen kuuluu. Etenkin vastuunottoa on aikuisuus, hän pohtii hahmoaan.\nVirtasen mukaan hahmon omaksumisen ja esittämisen tekee kiinnostavaksi se, että "Poika nimeltä O" joutuu 17-vuotiaana oikeudenmukaisuuden ja reiluuden ihanteissaan samalla tilanteisiin, joissa joutuu reiluudestaan ja oikeudenmukaisuudestaan huolimatta satuttamaan joitakin toisia.\nKun suojaa yhtä, voi samalla haavoittaa toista – aikuisuuden valinnat iskevät poikaan niin sairastuneen ja työstään potkut saaneen isän kuin kehitysvammalaitokseen Ronnille lähtöä tekevän lapsuuden kaverin suhteen. Ja tyttöjenkin odotusten. Näistä kokemuksista syntyy mies.\nVakavaa ja riehakasta\nNäytelmä sisältää lennokkaita tanssiesityksiä ja näyttelijöiden omaa musiikkia. Esille nousevat muun muassa riipaisevan raastava countryklassikko Love hurts ja 17-vuotiaiden huomista kyselevä Carole Kingin Will You Love Me Tomorrow. Vuoden 1972 soundtrackin on koonnut teoksen dramatisoinut ja ohjannut Hannu Matti Tyhtilä.\nMuistojen ja ajattelun logiikka liikkuu näyttämöllä, pohtii Markus Virtanen.\n– Tässä liikutaan pojan pään sisällä, muisteloissa. Joissakin kohtauksissa on rekvisiittaa, joissakin ei.\nKesä 1972 päättyy suomalaisittain Lasse Virénin kaatumiseen, ja uudelleen nousuun ja vauhtiin pääsemiseen 10 000 metrin juoksussa Münchenin olympialaisissa. Olympialaiset muistetaan myös Mustan syyskuun terrori-iskusta israelilaisia urheilijoita vastaan olympiakylässä.\nHämeenlinnalaiset kamppailevat elämästään kesällä 1972 vaahterapuun alla. Kuin Aikakoneen laulussa, ajattomasti Olli Jalosen "yksityisten tähtitaivaiden alla".\nMiehiä ja ihmisiä saa kantaesityksensä 27. helmikuuta Hämeenlinnan Teatterin päänäyttämöllä.\nOlli Jalosen Miehiä ja ihmisiä kantaesitetään Hämeenlinnassa: "On haaste olla mies" 22.10.2015\nteatteritaidekulttuuriOlli Jalonenvaahteralapset (perheenjäsenet)näytelmät1970-lukuHämeenlinnalukiolaisetolympialaiset


12. maalis, 2022\nHuomasitteko, hyvät lukijani, että Teemalta tuli ihan tässä joku päivä huikea dokumenttielokuva Marianne & Leonard: sanoja rakkaudesta. Kyseessä on Nick Broomfieldin intiimi dokumenttielokuva kanadalaisen lauluntekijän Leonard Cohenin (s. 1934) ja tämän norjalaisen muusan Marianne Ihlenin (s. 1935) suhteesta, joka jatkui omalla tavallaan koko kummankin elämän, vaikka molemmilla oli matkan varrella muitakin suhteita, lapsia ja avioliittoja. Aina he palasivat yhteen ja taas lähtivät, mutta suhde kesti aikaa ja elämän karikoita kuolemaan asti v. 2016, jolloin he kumpikin menehtyivät syöpään, Marianne heinäkuussa ja Leonard marraskuussa.\nKun Leonard sai tietää, että Marianne oli parantumattomasti sairas, hän kirjoitti hänelle kirjeen: No, Marianne, on tullut tämä aika, jolloin olemme todella vanhoja ja kehomme hajoavat, ja uskon, että seuraan sinua hyvin pian. Tiedä, että olen niin lähellä sinua, että jos ojennat kätesi, luulen, että pääset käsiini. Ja tiedät, että olen aina rakastanut sinua kauneutesi ja viisautesi vuoksi, mutta minun ei tarvitse sanoa siitä enempää, koska tiedät kaiken siitä. Mutta nyt haluan vain toivottaa teille hyvää matkaa. Hyvästi vanha ystävä. Loputon rakkaus, nähdään tiellä.\nJos et huomannut katsoa ko. dokumenttia, voit katsoa Areenasta täältä: https://areena.yle.fi/1-50360534\nNeiti Kevät näyttää olevan tänään täällä. Toivottavasti lumi sulaa nopeasti ja "maaliskuu maata näyttää", kuten vanha loru kertoo. Talvi on tuntunut todella pitkältä koronan vuoksi ja nyt Ukrainan sodan vuoksi. Onneksi koronasta ollaan pääsemässä eroon (ainakin toistaiseksi), mutta sota varmasti hallitsee uutisia pitkään.\nJokaisessa Euroopan maassa on valmistauduttava suureen määrään pakolaisia, joita tulee varmasti vielä satoja tuhansia ellei miljoonia. Monellakaan ei ollut ennen sotaa minkäänlaista käsitystä Ukrainan maantieteellisestä koosta (noin puolet Euroopan pinta-alasta) ja miten paljon siellä on asukkaita (44 miljoonaa). Tästä voi hahmottaa myös pakolaisten määrän.\nNäin maailma muuttuu nopeasti myös meillä ja kaikenlaiseen on varauduttava. Tiedän, että joillakin ihmisillä on pakattuna ns. selviytymisreppu, eli jos tulee kiire lähteä, kaikki on repussa valmiina parin päivän varalle. Siis ymmärrän heitä, jotka varautuvat, mutta itse en varaudu. En ainakaan sotaan. En mihinkään. Pitäisikö?\nKuunnellaan täältä yhdessä Leonard Cohenin suosituin laulu Hallelujah ja pysähdytään hetkeksi pohtimaan kaiken katoavaisuutta ja rajallisuutta: https://youtu.be/YrLk4vdY28Q?t=3


Tämänkö takia Pertti Kurikan Nimipäivät karsiutui viisufinaalista? | Me Naiset\nklo 8:00 | 20.5.2015\nPertti Kurikan Nimipäivien solisti Kari Aalto ja koko muu bändi vetivät eilisen Euroviisu-shownsa täysillä. Kuva: Sanoma-arkisto / Leena Koskela\nPaikan päälle matkanneita viisufaneja jatkopaikan menetys harmitti. – Toivottavasti PKN:n pojat eivät putoa korkealta.\nMedian suuresta kiinnostuksesta huolimatta Pertti Kurikan Nimipäivät karsiutui lauantaina kisattavasta euroviisufinaalista.\nSuomalaisilla viisufaneilla oli selkeä näkemys siitä, miksi lopputulos oli tämä.\n– Vaikka Pertti Kurikan Nimipäivien tyypit ovat sympaattisia, niin suomenkielinen punk-biisi ei ehkä avautunut riittävästi muualla Euroopassa, pohtii viisuviikoksi Wieniin matkannut Eeva Latva.\n– Tässä semifinaalissa oli myös paljon Itä-Euroopan maita, jotka äänestävät perinteisesti toisiaan. Toki finaalipaikkaan tarvitaan tasaisesti ääniä muiltakin kuin naapurimailta, Latva jatkaa.\nJo viidennettätoista kertaa euroviisuihin matkanneet ystävykset Antti Salmela ja Martti Heikkinen uskovat, että yhtyeeltä odotettiin kotimaassa liikoja.\n– Suomalaismedian ennakkohypetys oli ehkä liian itsevarmaa. Toivottavasti PKN:n pojat eivät putoa korkealta. Itse toki symppaan heitä jatkossakin, lieksalainen Heikkinen pohtii.\nKouvolalainen Antti Salmela toivoo, että Suomessa ei suhtauduta liian ryppyotsaisesti eilisillan lopputulokseen.\n– Laulujuhlaahan tämä on ja PKN oli tänä vuonna joka tapauksessa varsinainen piristysruiske, Salmela ynnää.\nKarsiutuminen saattaa kirpaista hetken verran, mutta viisufanien katseet kääntyvät nopeasti jo tulevaan.\n– Ei tämä vaikuta loppulomaan. Tässä on paljon muita suunnitelmia, ja viisubileitäkin on vielä luvassa. Lauantaina jännitetään sitten ensi kevään mahdollista lomakohdetta, Latva naurahtaa.\n– Pulinat pois, parhaat jatkoivat lauantain finaaliin, Heikkinen tuumaa lopuksi.\nEnsimmäisestä semifinaalista jatkopaikan lunastivat Albania, Armenia, Venäjä, Romania, Unkari, Kreikka, Viro, Georgia, Serbia ja Belgia. Toinen semifinaali kisataan torstai-iltana.\nYksi Suomea eilen illalla paikan päällä kannustanut viisufani oli Australiassa asuva amerikkalais-filippiiniläinen Aaron Paraiso, joka oli varustautunut Suomen kannustusrekvisiittaan jo hyvissä ajoin ennen illan show'ta.\n– Asuin nuorempana kymmenisen vuotta Suomessa. Suomi on minulle kuin yksi kotimaistani. Suomen putoaminen harmittaa, mutta muuten ilta oli mahtava. Suosikkini oli Romania, joka pääsi jatkoon.\nMuistatko nämä euroviisuriidat ja poliittiset kähminnät?\nPertti Kurikan Nimipäivät: ”Seuraavaksi teemme laulun sosiaalityöntekijöistä”


Suomenniemen jätevedenpumppaamoiden automaation kartoitus ja kehitys - Theseus\nJaakkola, Toni; Huotari, Ville (2015)\nOpinnaytetyo Suomenniemen jatevedenpumpaamoiden automaation kartoitus ja kehitys.pdf (1.356Mt)\nOpinnäytetyön tarkoitus oli tutkia Suomenniemen jätevedenpumppaamoiden kunto sekätutustua pumppaamoiden hälytysjärjestelmään ja ehdottaa kuinka järjestelmää voisi päivittää.\nKävimme Ville Huotarin kanssa tarkastamassa kaikkien Suomenniemen jätevesipumppaamoiden kun-non. Pumppujen kunnon tarkastukseen käytimme eristysresistanssimittausta ja virtamittausta. Pump-paamot tarkastimme silmämääräisesti mahdollisten muiden puutteiden varalta.\nKoulussa teimme Ville Huotarin kanssa prototyypin pumppaamologiikasta jonka voisi päivittää mihin tahansa pumppaamoon. Tällä prototyypillä pystyy simuloimaan erilaisia vikatilanteita ilman että järjes-telmää tarvitsi kytkeä oikeaan pumppaamoon.\nTein 3D mallin kiinteistöpumppaamosta johon oli sisällytetty tekemämme Wagon-pumppaamologiikan prototyyppi. Mallin avulla saimme selville kuinka paljon mahdollinen Wago-logiikka veisi tilaa fyysisesti keskuksesta. Ville Huotari ei osallistunut 3D mallin tekemiseen.


Syksyn kiireiden keskellä piti päästä hetkeksi vapaalle, joten lähdimme pitkäksi viikonlopuksi Hollantiin. Siellä oli plussakelit ja lehdet vielä puissa - tosin puut eivät siellä taida karistaakaan lehtiään samalla tavalla kuin Suomessa. Hollantilainen sukuni asuu ympäri Hollantia, joten tälläkin reissulla kiersimme muutamassa eri kaupungissa ja sain hyviä vinkkejä kaupunkipuutarhoihin.\nSillan reunaan kiinnitetyt pyörät ovat aika tyypillinen kuva Amsterdamista. Näihin pyöriin oli laitettu koristeeksi kukkasia ja kauniina yksityiskohtana pyörien ja kasvien värit olivat samoista väripaleteista.\nHollannissa näkee paljon viherkattoja sekä yksityisten että julkisten rakennusten katoilla. Viherkatot tuovat luontoa lähemmäksi kaupunkia.\nKöynnöksiä oli hyödynnetty paljon rakennusten julkisivuissa, ja jotta ne eivät kasvaisi suoraan rakennuksessa kiinni, oli niille rakennettu erilaisia kehikkoja, joita pitkin kasvit pystyivät kurottamaan. Yllä olevassa kuvassa olevia "viherpylväitä" oli kadulla useita rivissä talon edustalla.\nAmsterdamista matkasimme seuraavaksi Larenin pieneen, vanhaan kaupunkiin noin. 20 minuutin ajomatkan päähän Amsterdamista.\nPäinvastoin kuin yleensä Hollannissa, Larenissa puutarhat ovat isoja. Arkipäivänä monen talon pihalla seisoo puutarhurin auto hänen leikatessaan pihan puita tai pensasaitaa. Vaikka puutarhan kasveja muotoillaan säännöllisesti, niiden annetaan kuitenkin kasvaa hallitusti luoden näin runsas ja metsämainen vaikutelma.\nSeuraavaksi kohteena oli Delft, missä mieheni asui opiskeluaikoinaan. Delft on Amsterdam pienoiskoossa, turisteja vain on huomattavasti vähemmän. Jos on kyllästynyt Amsterdamin vilskeeseen, voin suositella Delftiä, joka sijaitsee noin 45 min junamatkan päässä Schipholin lentoasemalta.\nDelftissä on osattu hienosti yhdistää uutta ja vanhaa. Mäki, jossa kasvaa heiniä ja muita kasveja, on pengerretty teräsreunoilla tai padottu pintaruosteisella metallireunuksella. Molempia näkee Hollannissa paljon tällä hetkellä, etenkin istutusalueiden reunuksina.\nEnnen lomaa ostimme asunnon, joka piha mukaan lukien on täysin alkuperäiskunnossa, joten talvi menee sisätilojen remontoinnin parissa. Pihaa en taida päästä kunnostamaan enää tämän vuoden puolella, mutta laitan siitäkin kuvia pian.


The Optimization of GMP/GLP Laboratories: : The laboratory utilization and work safety improvement project\nSuuronen, Heli (2011)\nLääketeollisuudessa lääkkeiden valmistus on tarkoin säädeltyä GMP (Good Manufacturing Practice) ja GLP (Good Laboratory Practice) säädöksissä. Sääntelyn tarkoituksena on vähentää lääkkeiden käytöstä johtuvaa turvallisuusriskiä ja varmistaa, että lääkinnällinen tuote vastaa asetettuja turvallisuusmääräyksiä ja tuotteella on sille tarkoitetut ominaisuudet sekä että se täyttää sille asetetut laatu- ja puhtausvaatimukset. Säädökset kattavat koko tuotantoprosessin tuotantotiloista ja raaka-aineista aina valmiiseen tuotteeseen ja tuotteen hävitykseen saakka.\nTässä työssä bioteknologia lääkeyrityksen FIT Biotech:n Finn-Medi 3 rakennuksessa sijaitsevat laboratoriotilat optimoitiin vastaamaan niille asetettuja tiukentuneita laatuvaatimuksia. Työn tarkoituksena oli kartoittaa kuinka päivitetyissä laboratoriotiloissa GLP/GMP laatuvaatimukset voitaisiin parhaiten toteuttaa. Laboratorioiden toiminta, työkäytännöt ja työsuojeluun liittyvät asiat kartoitettiin ennen ja jälkeen laboratorioiden optimoinnin. Henkilökunnan kokemuksia laboratorioiden optimointiprojektista kartoitettiin laboratoriotilojen päivityksen jälkeen tehtävällä kyselyllä.\nTyön käytännön osuuden muodosti laboratorioiden optimointi projekti, jossa tietyt laboratoriohuoneet optimoitiin vastaamaan nykyistä tarkoitustaan. Optimoinnin jälkeisessä auditoinnissa todettiin, että kaikki muutetut laboratoriohuoneet täyttivät niille asetetut laatuvaatimukset. Kokonaisuudessaan Finn-Medi 3:n laboratoriotilojen laadun todettiin parantuneen ja auditoinnin todettiin olevan sovelias menetelmä GLP/GMP sääntöjen noudattamisen kartoittamiseksi. Auditoinnissa ilmeni vain muutamia laadunvalvontaan liittyvien dokumenttien puuttumista. Kyselyn tulokset tukivat osittain auditoinnista saatuja tuloksia, mutta kyselyn perusteella ei voitu tehdä lopullisia johtopäätöksiä optimoinnin vaikutuksesta kyselyyn vastanneiden vähäisen henkilömäärän vuoksi. Kyselyn tulokset kuitenkin viittasivat siihen, että laboratorioiden optimoinnilla on ollut positiivisia vaikutuksia laadun parantumisen ja työkäytäntöjen kehittymisen suhteen.


Kiinan kommunistipuolue | HS.fi\nKiina 5.3. 11:30\nKiina uudistaa armeijaansa, jonka miesvahvuus on yhä kaksi miljoonaa sotilasta – sotilasbudjetti kasvaa ja ikuisen presidentin asemasta ”äänestetään”\nKiinan kansankongressi aloitti tämänkeväisen kokoontumisensa. Noin kolmentuhannen päättäjän joukko äänestää presidenttikausien rajoituksen poistosta sunnuntaina.\nPääkirjoitus 3.3. 2:00\nPääkirjoitus: Kiinan järjestelmä ei uudistu vaan palaa menneisyyteen\nPresidenttikausien rajoitusten poistaminen Kiinassa on lisäaskel Xi Jinpingin henkilökultin rakentamisessa ja ruokkii maailmalla epäluuloa valtaansa kasvattavan Kiinan tavoitteista.\nPääkirjoitus 2.11.2017 6:53\nPääkirjoitus: Kiina jatkaa etenemistä kohti pankkikriisiään\nKiina on politiikan ja talouden keinulaudalla. Maalla on rahaa ja mahdollisuuksia hillitä velkakuplan kasvua. Mutta jos hillitsee, silloin vaarantaa poliittisen vakauden.\nKiina 30.10.2017 10:27\nPresidentin ajattelusta tuli osa Kiinan propagandaa – ainakin 20 yliopistoa perustaa ”Xi-ajattelun instituutteja”\nAinakin 20 yliopistoa on perustanut instituutteja hiljattain virallistetun Xi-ajattelun edistämiseen.\nPääkirjoitus 26.10.2017 2:00\nPääkirjoitus: Kiinassa kaikki valta kuuluu Xi Jinpingille\nKiinan kommunistipuolue nosti Xi Jinpingin yksin vallan huipulle. Xin tavoitteena on kohottaa Kiina kaikilla mittareilla suurvallaksi.\nKiina 25.10.2017 6:11\nHS-analyysi: Kiina haluaa nousta maailman supervallaksi numero yksi – Samaan aikaan se pelkää WhatsAppia ja Facebookia\nKiina 22.10.2017 11:00\nUusia työpaikkoja aiotaan saada muun muassa yrittäjyyttä tukemalla, työministeri Yin kertoi sunnuntaina.\nPääkirjoitus 21.10.2017 6:31\nVenäjä on autoritaarinen ja öykkäröivä valtiojohtoinen talous, joka ei ole tehnyt mitään poistuakseen resurssitalouksien joukosta ja joka ei pidä huolta koulutuksesta. Kiinan autoritaarinen johto uskoo kaupan, rahan ja koulutuksen voimaan.\nKiina 18.10.2017 14:47\nHS on paikalla Kiinan puoluekokouksessa, jossa Xi Jinping piti ensimmäisen puheensa. Hän lupasi kauppasuhteita kiristäneiden valtion teräs- ja hiiliyhtiöiden roolien pienenevän tulevaisuudessa.\nKiina 18.10.2017 5:19\nKiinan kommunistinen puolue ei halua ottaa minkäänlaisia poliittisia riskejä keskiviikkona aamuyöllä Suomen aikaa alkaneessa puoluekokouksessa. Vaikka suuria uudistuksia ei liene luvassa, kokous on puolueelle näytön paikka. Luvataanko juhlapuheiden rivien välissä jotakin konkreettista?


Gradiaan hakeutuminen koronaviruksen poikkeusaikana | Gradia\nKoronaviruksen aiheuttamassa poikkeustilanteessa Gradian opiskelijat työskentelevät tällä hetkellä osin etäyhteyksin, osin kampuksilla porrastetusti ja turvallisuusohjeita noudattaen. Opintoihin voi hakeutua koulutuskohtaisten hakuaikojen mukaan.\nHakemuksia opintoihin otetaan koko ajan vastaan ja niitä käsitellään. Hakijoihin otetaan yhteyttä kahden viikon kuluessa hakemuksen jättämisestä tai mahdollisen hakuajan päätyttyä. Poikkeustilanteen vuoksi yhteydenotoissa saattaa olla viivettä.\nSaat apua ja ohjausta hakeutumiseen Gradia Hakupalveluista puhelimitse, sähköpostilla ja chatissa. Voit asioida puhelimitse numerossa 040 341 6193 tai sähköpostitse hakupalvelut@gradia.fi. Chat toimii verkkosivustollamme Oppimaan-osiossa. Hakupalveluiden puhelin, sähköposti ja chat palvelevat hakeutujia ma, ke ja to klo 9-15 sekä tiistaisin ja perjantaisin klo 10–14.\nTietoa jatkuvassa haussa hakeville\nJatkuva haku mahdollistaa ammatillisiin opintoihin sekä aikuislukioon hakeutumisen joustavasti ympäri vuoden. Löydät kaikki koulutuksemme sivustomme Oppimaan-osiosta. Koronaviruksen aiheuttamassa tilanteessa jatkuvan haun valintojen ja aloitusten aikatauluihin saattaa tulla muutoksia.\nHakeminen oppisopimuskoulutukseen toimii edelleen joustavasti ympäri vuoden. Koronaviruksen aiheuttamassa tilanteessa joidenkin koulutusten aloitusaikatauluihin saattaa tulla muutoksia.\nHae opiskelemaan joustavasti! Tutustu\nKoulutuksemme ja hakulinkit Opiskelijoiden ohjeet koronavirustilanteessa Apua hakemiseen Hakupalveluista\nHakupalvelumme auttaa - ota yhteyttä!